Jakes Bortairu, Oroit eta Sala taldeko kidea: “GALen ekintzek lagundu dute Frantziak errefuxiatuei begira izandako jarrera aldaketa” | Jakes Bortairu, Oroit eta Sala taldeko kidea: “GALen ekintzek lagundu dute Frantziak errefuxiatuei begira izandako jarrera aldaketa” – iparraldekohitza\nJakes Bortairu, Oroit eta Sala taldeko kidea\nFrantziako Gobernuak eta Poliziak GALen zer-nolako inplikazioa ukan duen aztertzen eta argiratzen aritu da Oroit eta Sala taldea. Taldeko kidea da Jakes Bortairu. Galdera anitz daude oraindik erantzunik gabe, baina gauza bat argi du: ” Frantziaren konplizitatea zenbaterainokoa izan zen ez badakigu ere, erran dezakegu gutxienez gerla zikin hori egiten utzi zuela, nolazpait interes bat ikusten zuelako errefuxiatuen kontrako bere politika martxan emateko “.\nAfixa horrengatik epaitu zintuzten 1996an. Zer dio afixa horrek?\nAfixa hori Herriaren Alde mugimendu politikoak atera zuen, 1995 bukaeran. Une horretan atera genuen, 1995etik goiti Espainiako prentsan GALi buruzko informazio anitz ateratzen hasi zirelako eta GALi buruzko auzibide batzuk ireki zirelako Espainiako Estatuan. Informazio guztien artean Frantziako Poliziaren inplikazioari buruzkoak baziren. Informazio horiek hemen zabaltzea eta jakinaraztea inportantea zela iruditu zitzaigun. Horregatik genuen afixa hori atera. Haien laguntza emandako edo konplizitatea maila ezberdinetan ukandako Frantziako polizia batzuen izenak agertzen ziren Espainiako polizia batzuen adierazpenetan; errefuxiatuei buruzko informazioak pasarazten aritutakoak, elementu horiek gero erabiliak zirelarik errefuxiatuen aurkako atentatuak egiteko. Izendatu genituen afixak, eta, ondorioz, horietako batzuek, Cathala, Helie eta Etxeto poliziek, salaketa jarri zuten gure kontra difamazioa egiteagatik.\nIzen horiek atera ziren 1995ean, hamar bat urte geroago. GALen garaian ba ote da Frantziako Poliziaren inplikazioa frogatzen duen elementurik?\nEz, elementu konkretuak eta frogak ez dira hain argiki ateratzen GALen garaian bertan, ez hasteko modu publikoan. Garai hartan, GALeko ekintzaile batzuk atxilotuak ziren, eta jadanik orduko, horiek aipatzen zituzten Espainiako Poliziarekin zituzten kontaktuak. Beraz, Frantziako Poliziak, eta gobernuak ere bai, hainbat gauza bazekizkiten. Bazekiten zer zen eta nor zen GALen gibelean. Baina ez zuten ezer egiten. Gauza arraroak gertatzen ziren; adibidez, kontrolik ez egotea GALen atentatu baten ondotik edo ekintzaileak eskapatzea errazki… Baina ez dago frogarik erakusteko bazela Frantziako polizia batzuen aldetik inplikazio eta konplizitatea. Hamar urteren buruan, akusatuak eta kondenatuak ziren Espainiako polizia batzuen adierazpenetan ziren elementu zehatzagoak agertu.\nElementu zehatzagoak agertu ziren. Zer egin du Frantziako Justiziak?\nKasu batean salbu, sekula ez da Frantziako Justiziaren aitzinean dosierrik ireki Frantziako polizia batzuen aurka. Erran daiteke Frantziako Justizian izan direla kontsignak, Baionako prokuradoreak seguru aski izan ditu kontsignak dosier horiek guztiak lurperatzeko, ez dadin izan inongo inkestarik eta auzibiderik Frantziako polizia batzuen inplikazioa aztertzeko. Kasu konkretuak aztertzen saiatu ziren epaile batzuek argiki salatu izan dute prokuradore horren oztopo lana. Espainiako polizia batzuek zioten heldu zirela erregularki Ipar Euskal Herrira eta diru truk lortzen zituztela informazioak, jakiteko errefuxiatuak non bizi ziren, zein auto zuten, eta abar. Horri begira izan da blokeo oso bat, eta ezer ondorioztatuko ez duen kasu bakar batean aparte, ez da ezer serioski eraman justiziaren arloan.\nJustuki, beste afixa batean Baionako prokuradore baten izena agerrarazi zenuten… Nor zen hura, eta zer egin zuen?\nHasi aitzin zehaztu nahi dut guk afixetan atera genituen izen horiek komunikabideetan ere agertu zirela. Arrazoi berarentzat, hemen Enbata eta Ekaitza auzipetu zituzten, bai eta ere Le Monde, Antenne2, Sud Ouest, AFP… Egia da, afixa egin eta auzipetuak izan ondotik, Nahon prokuradorearen izenarekin ere egin genuela beste afixa bat. Baina pentsatzen dut orduko ohartuak zirela hobe zutela isilik egotea, gure aurkako auzia baliatzen genuelako gerla zikinaren alde ezkutuak plazaratzeko berriz. Auzi horren bidez lortu genuen iritzi publikoan ondoko ideia sinple eta funtsezkoa pasarazten: bai, Frantziako Estatuak izan du inplikazio maila bat GALeko jardueran, argitu gabea dena oraindik, eta bai, Frantziako Polizia batzuek zuzenki parte hartu dute estatu terrorismo horretan. Beraz, horregatik, nahiz eta difamazioa egiteagatik kondenatuak izan, balio zuen salaketa lana egiteak.\n. Aitor Renteria\nNola iragan zen auzia?\n1996ko otsailean gertatu zen; Enbata eta Ekaitza komunikabideetako zuzendariak eta ni neu ginen epaituak. Herriaren Alde mugimenduaren izenean ni nintzen auzipetua, nik nuelako afixa inprimategira eraman. Sostengu kanpaina bat abiatu genuen, mobilizazioak izan ziren eta egun horretan setio egoera zen auzitegiaren inguruan: ezin zen hurbildu, CRSek auzo guztia hartua zuten… Guk Frantziako prentsa guztia gomitatua genuen, eta denak hurbildu ziren, Paristik ere bai. Batzuek biziki ongi tratatu zuten gaia; ondoko hilabeteetan ere jorratzen segitu zuten, ikertuz gaia, Espainiara joanez Frantziako poliziak akusatzen zituztenekin ere solastatzeko. Beraz, bai, izan zuen arrakasta, eta erran genezake lortu genuela taloa itzulikarazten, eta, nahiz eta gu auzipetuak izan, hainbat elementu plaza publikora eraman genituen.\nIsunak izan zenituzten.\nBai. Ekaitza zuritua izan zen prozedura akats batengatik; aldiz, Enbata eta gu zigortuak izan ginen. Dei egin genuen, eta hor txikitu ziren kondenak, nahiz eta aski inportanteak izan. Ondoko urteetan horien ordaintzera behartuak izan ginen.\nPoliziaren inplikazioa aipatu duzu. Frantziako Gobernuaren inplikazioaz zer diozu? Zein heinetaraino inplikatua zen gobernua?\nGaur egun nahiko onartua da GALen bitartez Espainiako arduradunen helburu politikoa Frantziako Estatua presiopean ezartzea zela, haren lurraldean bortizkeria egoera sortuz. ETAren kontrako borrokan bi estatuen arteko kooperazio osoa nahi zuten. Frantziako arduradunek beti errepikatu dute taktika kontra-produktiboa zela beren kolaborazioa lortzeko; zioten horretarako prest zirela baina GALeko ekintzek oztopoak baizik ez zituztela sortu. Alta, ez zuen krisi diplomatikorik sortu, Iranekin egin bezala, Parisen atentatu bat egiten laguntzeagatik. Zergatik? Onurak atera zituela pentsa daiteke. GALeko ekintzen ondorioak zein izan ziren, sufrimendua, hilak, zaurituak eta desmasiak aparte? Errefuxiatuen komunitatea klandestinitatera bultzatua izan zen alde batetik, eta Ipar Euskal Herriko jendartean zituzten harremanak moztuak izan ziren. Bonba eta tiroketen ondorioz, beldurra eta izua zabaldu zen, eta Ipar Euskal Herriko klase politikoa eta jendartearen parte bat pentsatzen hasi zen arazoaren iturria iheslariak zirela. Gauza bera Frantziako iritzi publikoan. Horrek errazten zituen Frantziako Gobernuak errefuxiatuen aurka handik laster hartuko zituen neurriak (deportazioak, estradizioak eta gero urgentziazko kanporaketak). Sozialistek, boterera iritsi aitzin 1981ean, errefuxiatuen estatutua defenditzen zuten, eta eskuinaren politikaren kontra agertzen ziren. 1982an, Defferre Barne ministroak erresistenteak zirela zioen. 1984ko urtarrilean, lehen deportazioak gertatu ziren, eta irailean, lehen estradizioak. Bitartean, gerla zikinaren gertaera bortitzena. Beraz, erran daiteke GALen ekintzek lagundu dutela errefuxiatuei begira Frantziako Gobernuak ukan jarrera aldaketa. Ordutik, bi estatuen arteko kolaborazio estua izan da ETAren kontrako borrokan.\nGAL denboran zein diskurtso zuten Espainiako eta Frantziako gobernuek?\nGAL denboran Espainiako Estatuak ukatzen zuen bere inplikazioa gerla zikin horretan, eta Frantziako Gobernuak berdin, ukatzen zuen Espainiak zerbitzuetarik etortzen zela erasoa. Alta, lehen ekintzen ondotik hemengo arduradun sozialista batzuek -Destrade orduko Alderdi Sozialistako bozeramaileak adibidez- argi eta garbi zioten horrelako ekintzak eteten ez baziren Frantziak Espainiarekin bere negoziazioak moztu beharko zituela Europako Batasunean sartzeko. Beraz, argi eta garbi erakusten zuen bazekitela ekintza horiek etortzen zirela Espainiako Gobernuak nolazpait bultzaturik. Baina gero, laster, diskurtso hori abandonatu zuten, eta beste bat hartu: “Eskuinak utzi ditu errefuxiatuak hemen, Ipar Euskal Herrian instalatzen, eta horren ondorioz pairatzen ditugu horrelako basakeriak orain. Prestatzen zuten ondotik etorriko ziren errefuxiatuen aurkako neurriak.\n1986. urtean, Charles Pasquak hartu zuelarik Barne ministroaren kargua, bi gobernuen arteko elkarlana sendotu zen, eta GAL bukatu. Bi gobernuen esku sartzearen isla izan daiteke hori.\nBai, bukaeran, urteetan gobernutik entzun zena gezurra zela frogatu zen. GAL denboran sozialistek erraten zuten ezin zutela ezer egin, ekintzaileak atxilotzen saiatzea aparte. Diplomatikoki ezin zutela geldiarazi, ez zekitelako nor zen GALen gibelean. Baina gero, 1986an, eskuina berriz boterera etortzean, Pasqua Barne ministroak dena geldiarazi zuen. Berrikitan atera film batean hori argi eta garbi kontatzen du. 1986an, Frantziak Espainiari hori gelditzea galdegin zion, horren truk nahi bezainbat errefuxiatu atxilotu eta kanporatuz. Frantzia urgentziazko kanporaketekin hasi zen orduan, eta bi-hiru urte barne berrehun errefuxiatu atxilotu eta, inongo prozedura juridikorik gabe, Espainiako polizien eskuetan utzi zituen. Eta GALen atentatuak gelditu ziren. Horretarako Frantziaren konplizitatea zenbaterainokoa izan zen ez badakigu ere, erran dezakegu gutxienez gerla zikin hori egiten utzi zuela, nolazpait interes bat ikusten zuelako errefuxiatuen kontrako bere politika martxan emateko.\nBeste isla bat izan daiteke ere estradizio horiek aitzin Frantziako Gobernuak ETAko buruei igorri gutuna…\nBai, hori askoz berantago jakin genuen; ETAk berak elementu horiek ezagutarazi zituen ondoko urteetan. Justu 1984ko udan, estradizioak eman aitzin, ETAk jaso zuen Frantziako Gobernamenduak igorri gutun bat, non xantaia egiten zioten. Erakundeko ordezkari bat negoziazio batean sartzeko ez bazen hitzordu zehatz batera etortzen, orduan estradizio horiek emanen zituztela. Noski, horrelako baldintzetan, ETAk ukatu zuen. Estradizioen hastapena izan zen. Hor ageri da Frantziako Gobernuaren aldetik badela jokaera politiko bat; estradizio horiek erabiltzen ditu ETA presiopean ezartzeko. Nolazpait errefuxiatuen komunitatea bahitzen du eta erabiltzen du xantaia egiteko, askotan presoekin egina izan den bezala, bai Frantziako bai Espainiako Estatuan.\nBi estatuen arteko topaketa diplomatikoak egitean gai hori presente zen?\nHori ez dakigu. Geroztik, hainbat erreportajetan orduko arduradun politikoek diote baietz. Baina, garai hartan, publikoki ez zen ezer ateratzen; ETAren aurkako borroka antiterrorista azkartzeko mezua zen soilik ateratzen.\nIpar Euskal Herriko abertzaleek, hots, zuek, nola bizi izan zenuten garai hura? Zer lan eraman zenuten?\nErran behar da aurreko urteetan izan zirela jada gerla zikinaren gertakari batzuk, 70eko hamarkadan izan ziren atentatuak, erailketak… baina sekula ez zen izan GAL gisako ofentsiba jarraikia eta antolatua. Hasieran, ez genekien zer zetorren, baina naturalki lehengo ekintzak gertatu bezain laster, militante abertzaleok saiatu ginen erreakzionatzen, protesta manifestaldiak antolatuz eta nolazpait azalpen politikoak emanez. Zeren parean, lehen erran dudan bezala, bazen gobernuaren baita ere hemengo hautetsi gehienen diskurtsoa. Errefuxiatuen aurkako adierazpenak entzuten ziren, errefuxiatuak biktimak ziren, baina kasik hobendunak ere ziren haien hitzetan. Beraz, bazen lan politiko bat egiteko jendeari esplikatzeko, atentatu anitz izanki jendea beldurtua zelako. Behar zen esplikatu zer gertatzen ari zen, zergatik, nor ziren erantzuleak eta zein helbururekin ari ziren. Genituen elementu politikoekin saiatzen ginen erantzuten eta aurre egiten etortzen zen egoera bortitz horri. Ez zen batere erraza, egoera zinez tentsionatua zelako. Garai horretan telefonoak jotzen zuenean, beti beldur ginen, berri txarrak bakarrik genituelako…\nIkusiz garai hartan errefuxiatuen aurkako errepresioa ere gogortu zela, sostengua ere antolatuko zenuten.\nBai. Lehengoko hilabeteetan, erantzun zuten egitura abertzale ezberdinek eta errepresioaren aurkako taldeek. Baina, ondotik, lehen deportazio eta estradizio mehatxuak agertzean 1984an, sortu ziren Errefuxiatuen Aldeko Sostengu Batzordeak. Herri gehienetan jendea antolatu eta koordinatu zen kanpainak egiteko. 1984ko uda guztian eraman zen kanpaina luze eta azkar bat, kasik egunero bairen ekintzak estradizio horiei buru egiteko. Zazpi estradizio eskaera izan ziren, eta azken finean Frantziak hiru burutu zituen, eta beste lau pertsonak deportatuak izan ziren. Zerrenda luze baten hasiera baizik ez zen…\nErrefuxiatuei begira diskurtsoa aldatu zuen Frantziako Gobernuak. Errefuxiatuei babesa ekarriko zutenei begira ere joera eta diskurtsoa aldatu zuen, kriminalizatu zuten elkartasun hori…\nBai, hori pixka bat berantago gertatu zen. Erran behar da garai hartan denbora berean Hego Euskal Herrian ETAk gogor eramaten zuela bere borroka armatua eta Ipar Euskal Herrian ere IK-k egiten zituela ekintza franko. Beraz, bazen bortizkeria egoera gogor bat. Beraz, bai, momentu horretan abertzale mugimenduaren kriminalizatze saio handia egin zuten. Baina errefuxiatuen aldeko mugimendua ondoko urteetan hasi ziren kriminalizatzen eta jendea presondegiratzen, gaiztagin elkarteko partaidea izaiteagatik.\nAutonimia eta Amnistiaren eguna ospatuko da urriaren 27an\n‘Parot doktrinari’ buruzko epaia 21ean jakingo da\nLasa eta Zabala, ibilbide anker baten lehen biktimak\nGALen gerra zikina euskal literaturan\nChristiane Fando: “Garai oso gogorrak izan ziren, eta orduko sentipenak ahanzteko ahalegina egin dut”\nLasa eta Zabalari buruzko filma grabatzen hasiko dira\nurtarrila 27, 2014


Galvanotecnia y Derivadosen enpresan bigarren lanuztea egin dute - Bergara - Goiena.eus\nGalvanotecnia y Derivadosen enpresan bigarren lanuztea egin dute\nImanol Gallego 2015-02-27 14:18\nEnpresaren aurrean egin duten lanuztea.\nDuela 4 urte hasi zen Galvanotecnia y Derivados enpresa krisia igartzen eta ordutik egoerak ez du hobera egin. Azken urtean zuzendaritzak hartutako neurriek euren egoera okertu dutela uste dute langile gehienek, eta ELA sindikatuak deituta, mobilizazioak hasi dituzte.\nSindikatutik azaldu dutenez, zuzendaritzak ez du akordioa bilatzeko langileen ordezkariarekin bildu nahi izan. Are gehiago, egoera kaskartzen duten asmoak erakutsi dituela diote. Enpresako zuzendaritzak, gezurtatu egin du hori eta berba egiteko prest agertu da.\nLangileei zor zaizkien bi soldaten inguruan ere ikuspuntu desberdinak dituzte bi aldeek. Enpresak dio soldatetako bat martxora arte ordaintzeko epea dutela eta beste ordainketa, aste honetan egin behar bazen ere, langile batzuek hartutako bideak galarazi egin duela. Sindikatutik egoera muturrekoa dela diote eta salatu dute ez dutela informaziorik eta egoera jasanezina dela.\nAtzo egin zuten lehenengo lanuztea eta gaur bigarrena. Astelehena baino lehen enpresako zuzendaritzarekin akordiorik egon ezean, martxoaren 2an greba mugagabeari ekingo diote.


Emakume Etxeak saretzen, bertsoz bertso - Arrasate - Goiena.eus\nEmakume Etxeak saretzen, bertsoz bertso\nJokin Bereziartua Lizarazu 2016-11-11 19:56\nMaider Arregi bertsolari oñatiarra kantuan, 'Testurak' saioaren hasieran.\nEmakume Etxeen sareak antolatutako Testurak bertso saio feminista egin dute gaur, egubakoitza, Arrasateko Emakume Txokoan. Ainhoa Agirreazaldegi, Maider Arregi, Nerea Elustondo eta Oihana Bartra bertsolariek hartu dute parte eta Maite Berriozabal aritu da gai-jartzaile lanetan. 20 bat lagun elkartu dira.\nEmakume Etxeen sareak antolatu dute ekitaldi berezia. Sare hori osatzen dute Arrasateko Emakume Txokoak, Azpeitiko Emakumeen txokoak, Basauriko Marieneak, Donostiko Emakumeen Etxeak, Durangoko Andraguneak, Eibarko Andretxeak, Ermuko Emakumeen Topalekuak eta Ondarroako Etxelilak. Gaur Arrasaten egin du geldialdia ekimenak, goi mailako gonbidatuekin.\nBertsolaritzak, betaurreko moreak jantzita\nZer den Testurak? Antolatzaileek argi azaldu dute: "Emakumeen Etxeetan sustatzen diren prozesuei esker emakumeak espazio publikoaren arlo desberdinetara heldu dira eta, besteak beste, gero eta emakume gehiago aritzen dira bertsolaritzan eta gainera betaurreko moreak jantzi dituzte. Horregatik Emakumeen Etxeen Sarearen sorrerarekin batera emakume bertsolariekin ekimena egitea proposatu dugu, elkarren arteko zubi-lana bultzatuz".\nTesturak bertso saio feminista Arrasateko Emakume Txokoan\nJokin Bereziartua Lizarazu 2016 aza 11 Arrasate\nAinhoa Agirreazaldegi, Maider Arregi, Nerea Elustondo eta Oihana Bartra bertsolariek hartu dute parte Emakume Etxeen Sareak antolatutako Testurak b...\nAitziber Aranburuzabala Juldain 2016 aza 10 Arrasate\nEmakume Etxeen sareak antolatu duen Testurak bertso saio feminista egingo dute bihar, egubakoitza, 19:00etan. Ainhoa Agirreazaldegi, Maider Arregi,...


Elkarrizketak herritarrekin: europako hauteskundeak 2019 | Fundación EDE Fundazioa\n2019ko Europako Parlamenturako hauteskundeak hurbil daudenez, Europako Mugimenduaren Euskal Kontseiluarekin eta Eusko Jaurlaritzako Europako Gaien Zuzendaritzarekin elkarlanean, Europako Parlamenturako hauteskundeetan parte hartzeak esan nahi duenari buruz eztabaidatzeko eta gogoeta egiteko, Europako proiektuaren parte izatea nola baloratzen dugun eta zer erronkari egin behar diogun aurre jakiteko jardunaldia antolatu dugu.\nEuropako gaietan eta herritartasunean oro har adituak diren pertsonen artean elkarrizketa-formatua planteatu zen, talde desberdinak ordezkatuz; betiere, gai horiei buruzko eztabaida aberatsa eta irekia egiteko helburuarekin.\nHorretarako, ohiko eremuetatik ateratzen saiatzen gara, jendearekin topatzea eta elkarrizketa aberatsa izatea errazagoa den lekuetara hurbilduz: ekimena Erriberako merkatuan egin zen, gastrotaberna jardueran bertan txertatuz. Horrela, hizketaldietan after work giroan parte har zitekeen, edariaz eta koktelaz gozatuz. Horrela, Europa herritarrei hurbiltzeko beharra eta egokitasuna islatu behar dugu, benetan pertsonak eta askotan Europako gaietako ezagutzarik ez duten edo axolarik ere ez zaien herritar zati handia dagoen lekuetara eramatekoa.\nJardunaldian 50 pertsona inguruk hartu zuten parte eta elkarrizketa aberatsa, arina eta interesgarria izan zen, hizlariei Europako gaurkotasuneko gaiei eta hauteskundeei buruzko galderak eginez.


Kultura – 5 orrialdea – Euskal Herriko Gay-Les Askapen Mugimendua\nYou are here: Home / Gaia / Kultura\n23 azaroa, 2015 /in Erlijioa, Euskal Herria, Kultura, Nafarroa, Pederastia /by Editorea\nAbel Azkonaren erakusketak “erlijio sentimenduen aurkako delitua” egiten duen jakiteko txostena bidali dio Espainiako Gobernuaren Nafarroako ordezkaritzak fiskalari. Azkonak ostiralean aurkeztu zuen erakusketako lan batean ‘pederasta’ hitza idatzi zuen sagaratutako ostiekin.\nAbel Azkona artistari elkarrizketa argazkiak. Irudian, Abel Azkona.\nSare sozialetan bolo-bolo ibili zen bart Abel Azkonaren azken erakusketa. Artistak norberaren eta besteen oinazearen inguruko gogoeta sustatu nahi duDesenterrados (Lurpetik ateratakoak) erakusketarekin, eta bertan ikusgai dagoen lanetako batek eztabaida bizia piztu du: ‘Pederasta’ hitza ostia sagaratuekin idatzia.\nAzkonak azaldu zuen Iruñeko eta Madrilgo hainbat mezatan bildutako ostiekin egin duela lan hori. Espainiako abokatu kristauen elkarteak haren aurkako salaketa jarri du, “profanazioagataik”.\nGainera, elkarteak Change.org-en sinadura bilketa martxan jarri du, “Bilduren udalak erakusketa berehala bertan behera uzteko”, erakusketa Iruñeko Udaleko areto batean dagoelako ikusgai. Oraingoz, 46.000 sinadura baino gehiago bildu dituzte.\nSare sozialetan ez ezik, Azkonaren lana gizartean oihartzun zabala izaten ari da. UPNk Nafarroako Parlamentuko bozeramaileen mahaian aurkeztu du adierazpen bat artistaren lana gaitzesteko. Baina eskaria ez dute onartu ordezkariak, gainerako talde guztiek aurka bozkatut baitute, PP izan ezik.\nSantos Villanueva Iruñeko artzapezpikuak deitoratu du Azkonak “sinesdunen sentiberatasunaren aurka” jo izana, eta artistaren aurkako neurri legalak aztertzen ari da. Villanuevak adierazi du “jende asko2 harremantean jartzen ari direla eurekin erakusketa deitoratzeko. “Sagaratutako forma bezalako gauza sakratu batekin jokatu du. Are gehiago, artistak mezetatik hartu dituela onartu du”. Artzapezpikuaren ustez, “edozer egin daiteke, baina sinesdunen sentiberatasunari eraso gabe”.\nhttps://ehgam.eus/igoera/2014/04/logo-275.png 0 0 Editorea https://ehgam.eus/igoera/2014/04/logo-275.png Editorea2015-11-23 16:35:012015-11-23 17:03:32Espainiako Gobernu ordezkaritzak Azkonaren erakusketari buruzko txostena igorri dio fiskalari\n5 azaroa, 2015 /in ARGIA, BDSM, Berria, Europa, Kultura, Praktika sexualak, Sexualitatea /by Editorea\nhttps://ehgam.eus/igoera/2014/04/logo-275.png 0 0 Editorea https://ehgam.eus/igoera/2014/04/logo-275.png Editorea2015-11-05 10:07:402015-11-05 10:07:40Sexua, basakeria, maitasuna eta heriotza Berlinen\n26 urtarrila, 2013 /in BERRIA, Elkarrizketa, Erlijioa, Euskal Herria, Kultura, Nafarroa /by Editorea\nAbel Azkona artistak propioago sentitzen ditu lan autobiografikoak, baina salaketa ekintza artistikoengatik da ezagunagoa. Bideo batean Koran bat jateagatik mehatxuak jaso ditu orain, adibidez.\nAbel Azkona Argazkia: LANDER FERNANDEZ ARROIABE / ARGAZKI PRESS\nBare mintzo da bere iraganaz Abel Azkona artista iruindarra (Madril, 1988), baina sakona da haren hitzek ageri duten zauria. Haurtzaroko tratu txarrez ari da, prostituta baten seme izateaz, adopzioaz, nerabezaroko suizidio saioez… Eta ezin finagoa da, haren kasuan, artearen eta autobiografiaren muga. Izan ere, zauri hori du sorkuntzaren ardatz nagusietariko bat. Halere, Eating a Koran (Koran bat jaten) lanagatik agertu da egunotan hedabideetan. Liburu sakratua jaten ageri da Azkona bideo pieza horretan, eta mehatxuak jaso ditu horregatik. Dioenez, fundamentalismoa salatzeko asmoa zuen, eta ez da ildo autobiografikotik urruntzen azalpenean. «Opus Deiren edo muturreko islamisten fundamentalismoa ez da nigandik kanpoko zerbait. Halakoen indarragatik ez balitz, eta laguntza handiagoak izan balira, amak abortatu egingo zukeen eta ez zukeen ume abandonatu bat sortuko».\nEspero zenuen mehatxurik?\nArte kritikoa da nirea, eta beti izaten du erantzun bat. Mailak eta mailak daude, baina espero nuen zerbait. Pieza egin aurreko eta ondorengoak ere haren parte dira, eta gertatutakoak erakusten du fundamentalismoa erreala dela.\nHainbat erakusketa dituzu orain Malagan, bi hilabeteko bira duzu gero Kolonbian, Miamin ondoren… Eta eskukadaka konta daitezke 2012an egin zenituen performanceak ere. Frenetikoa da zure agenda.\nArte mota honetan bizi ahal izateko etengabe egon behar duzu batetik bestera. Gorputza da lanabesa, eta beharrezkoa da bertan egotea. Saioz saio, gainera, aldatu egiten da pieza bakoitza. Harrera aldatzen da, ingurua, ikusleak… Museoetan eta galerietan egoteaz gainera, saiatzen naiz gune alternatiboetan ere egoten. Hortik nator. Orain zazpi urte kalean hasi nituen lanak, eta nire sorkuntzaren parte bat horra eramaten saiatzen naiz beti.\nNolako da sorkuntza prozesua?\nBi multzotan banatzen ditut nik piezak. Nire prozesu autobiografikoari lotutako lanek osatutakoa da haietariko bat. Izan dudan haurtzaro zailari lotutakoak: abandonua, drogamenpekotasuna, prostituzioa… Nire ama biologikoarekin enpatizatzeko ni neu ere prostituitu egin naiz pieza horietariko batean. Etengabe lantzen dut nire mina. Baina badut nire baitako haserrea kaleratzeko beste ildo bat ere. Garrantzitsua iruditzen zait museoetan eta galerietan eskaintzen didaten espazioa erabiltzea arrazismoaz, sexu nortasunaz eta feminismoaz esateko ditudanak esateko.\nIldo autobiografikoa sentitzen duzu propioen, halere.\nBarne zauri hori ikertu eta esploratzeko hasi nintzen ni arte mota honetan. Arte kritikoa ere interesatzen zait, ordea. Kritikatzen ditudanek ukitu dute nire bizitza, eta badut eskubidea haiei buruz zerbait esateko. Eliza katolikoak sexu nortasunaren inguruan duen jarrerak nire inguruko jendeari eta niri neuri kalte egiten badigu, eta nik hori kritikatzeko nire gorputza badaukat, kritikatu egingo dut. Eta orain, gainera, espazio publikoetara eraman dezaket salaketa hori. Mc Donalds jomuga duen ekintza bat prestatzen nabil orain, Malagako CAC Arte Garaikideko Zentrorako.\nEta ekintza hori nola lotzen duzu zure biografiarekin?\nUmeak produktu bihurtzen dituzte. Happy meal menuetan oparitzen dituzten jostailuekin, adibidez, hori egiten dute. Eta umea produktu bilakatzearena badago lotuta nire esperientziarekin. Aipatu ditudan bi ildoak uztartuta daude. Hondakin sozial baten emaitza da nire obra. Ni neu hondakin sozial bat naiz, gauzak ongi egin ez direlako jaio den jostailu apurtu bat. Badut eskubidea, beraz, salaketa artea egiteko.\nMina eragiten diozu zeure buruari maiz. Zaurian gatza botatzea, zauria kontrolatzeko bide bat da, beraz?\nBai. Nire lana ez da antzeztutakoa, nik benetan esploratzen dut barruan dudana, eta gaizki pasatzen dut. Negar egiten dut, antsietate arazoak izaten ditut, mina… Kanporatu egiten ditut nire barne min horiek, ikusleak errealitatea ezagut dezan. Baina ez soilik horretarako. Egoista ere bada egiten dudana, normalean jendeari ez baitzaio ikusten duena ederregia iruditzen. Niretzat egiten dut lan hau. Nerabezaroan egin ditut suizidio saioak, zauri hori nire bizitzaren parte zenik ez onartzeagatik, baina nire bizitzaren parte oso garrantzitsua da. Ez dut ahaztu behar, eta ez dut abandonatu behar. Presente izan behar dut, eta hartatik abiatuta eraiki behar dut. Orain etengabe esploratzen dut min hori, eta horrek ematen dit egonkortasuna. Mina nik gobernatzea.\nIkusgarritasunak piezen mezua oztopatuko duen kezkarik ez duzu?\nInbidia handia diot Esther Ferrer artistari. Asko egin dezake berak oso gutxirekin. Ni ere saiatu naiz, baina ezin dut. Hemendik 50 urtera, agian ahal izango dut, baina, oraingoz, ezinezkoa zait. Askatu beharreko gauza asko ditudala sentitzen dut. Horregatik dira nire lanak hain muturrekoak.\nBertakoa zara, eta Iruñean egin duzu lan maiz. Zer erlazio duzu hiriarekin?\nHiri feudal bat da, zaharkitua eta ultrakontserbadorea. Oso interesgarria da arte mota hau egiteko. Saltxitxak egiteko txerri haragia behar dela esan ohi dut, eta hemen haragi asko dago. Kalera atera eta istilu bat eragiteko aukera dago beti, eta poliziak atxilotu egin nau. Jendea eskandalizatzen bada, ez da haiei urrunekoa zaien konturen bat lantzen duzulako, baizik eta oso gertuko zerbait ukitu duzulako. Gai kritikoren bat lantzen dudanean eskandalizatu badira, izan da gai hori etxean dutelako.\nhttps://ehgam.eus/igoera/2014/04/logo-275.png 0 0 Editorea https://ehgam.eus/igoera/2014/04/logo-275.png Editorea2013-01-26 10:01:152015-11-24 10:04:37«Hondakin sozial baten emaitza da nire obra guztia»


Etxepare – LABORAL Kutxa Itzulpengintza Sariaren deialdia, irekita | Etxepare Euskal Institutua\nEtxepare – LABORAL Kutxa Itzulpengintza Sariaren deialdia, irekita\nEtxepare Euskal Institutuak eta LABORAL Kutxak elkarlanean sortutako itzulpengintza sariaren deialdia ireki da eta hautagaiak aurkezteko epea ekainaren 25era bitarte izango da zabalik. Ekimenak jatorriz euskaraz idatzitako literatura-lanen itzulpenak saritzea du xede, itzulpenak baitira euskal idazleak eta euren lanak nazioartean ezagutzera emateko zubia.\nNazioarteko itzultzaile eta argitaletxeak aurkeztu daitezke sarira, betiere ondorengo baldintzak betetzen badituzte: aurkeztutako liburua jatorriz euskaraz idatzitako eta argitaratutako literatura-lan baten itzulpena izatea, eta itzulpen hori 2020. urtean argitaratutakoa izatea. Eskabideari dagokionez, itzultzaileak berak, argitaletxeak edota liburugintza, literatura edo itzulpengintzaren arloko beste eragile batek egin dezake.\n4.000 euroko sari bakarra emango da, itzultzaileak eta argitaletxeak erdibanatzekoa. Izan ere, irabazleak nortzuk diren erabakitzeko orduan aintzat hartzen dira bai itzulpenaren kalitatea, baita literatura-lana argitaratu duen argitaletxeak egindako sustapen plana ere. Halaber, 2.000 euroko laguntza jasoko dute irabazleek saria jasotzera Euskal Herrira etortzeko edota literatura-lana argitaratu den herrialdean sustapen lanarekin jarraitzeko, hau da, aurkezpenak, publizitate kanpainak, etab. burutzen laguntzeko.\nSari banaketa ekitaldia Itzultzaileen Nazioarteko Egunaren inguruan (irailak 30) egingo da, Etxepare Euskal Institutuak eta LABORAL Kutxak aurrerago adostuko duten lekuan eta egunean. Epaimahaia, berriz, itzulpengintzaren arloko, Etxepare Euskal Institutuko eta LABORAL Kutxako hainbat ordezkarik osatuko dute.\nSariaren oinarriak webguneko ‘Deialdiak’ atalean aurki daitezke gaurtik aurrera.\nAurreko urteetan itzulitako lanak:\nEider Rodriguez, Lander Garro eta Literatura Random House


São Tomé Revisitado lana instalazio eta performance baten bidez egituratuta dago, eta, bertan, ikusgai jartzen dira prozesuan erabilitako materialak.\nSilvia Zayasek bere amarekin elkarlanean egin du lan hau, Isabel Serrarekin. Barneko oroimen eta ahanzturatik abiatu da, 60-70eko hamarkadetan Portugalgo kolonia izan zen São Tomén (Afrikan) grabatutako familiaren artxiboko 8 mm-ko material filmikoa berreskuratuz. Silviak eta bere amak São Toméra egindako bisitaldia da piezaren oinarria, Isabel Serra São Tomén izan baitzen 60ko hamarkadan, eta bertara itzultzen baitira biak artelan hau egiteko, 40 urte lehenago filmazioak egin zituen kameralariaren urratsei jarraiki. Kamera amaren eta alabaren eskuetatik igarotzen da, ekintza koreografiko baten moduan, oraina kokatzeko edo etorkizuna aurreikusteko, iraganeko oroimenetatik harantz joz.\nPerformancean, zuzeneko gailu bat azaltzen da, gauza litekeen dokumental batean zenbait muntatze-lan egiteko, baina, azkenean, ez da dokumentalik egingo. Ediziorako gunea partekatu nahi da ikusleekin, berreskuratutako material beraren edukia etengabe lekuz aldatuz. Era horretan, detektibe-giroko hala-moduzko bilbe bat egiten saiatzen da, kameralariaren aztarnak aurkitzeko, hau da, 8 mm-ko filmak egin zituen gizonaren aztarnak aurkitzeko. Ildo horretan, arretaz irakurtzen dira proposatutako irudiak, horrela, iraganeko aztarnak hizketan jardun daitezen oraingo errealitatearekin. Ariketa horren bidez, arrastoei jarraitzen zaie, ezagutzen ez den krimen baten, hiltzaile ezezagun baten eta identifikatu gabeko biktima baten arrastoei.\nSão Tome Revisitado lanean, artistak egindako Elvis Presley Vs. Pêro Escobar bideoa eta ikusleekin batera egindako ekintza bat daude bilduta. Alde batetik, filmak ohiko formatu batean eginda dago, isilik ikusten baita eta ez baitu aukerarik ematen ezer aldatzeko. Ildo horretan, iraganekoa den eta etorkizunean aldaketarik gabe bere horretan iraungo duen material gisa agertzen da. Bestetik, artistak “gailu dokumentala” deitzen duena da ekintza; hain zuzen, zenbait bideo-klip nahaspilatu eta sortzen dira, soinua aldatzen zaie, eta, era horretan, zentzua aldatzen zaie, eta beste film bat izan zitekeena eratzen da. Hortaz, dokumental ireki bat da, eta mugimenduan dago, muntatzen edo egokitzen baita zinemako klixeen eta fikzioen bidez. “Zuzenean” hitza eraiki nahi den filmaren osotasunean dago sartuta. Gailuak ikustarazi nahi du ezinezkoa dela amaiera itxi bat lortzea, istorioa egiatasunez jasoz, eta ikusleek dokumentala eraikitzeko eginkizun eraginkorra hartuta. Hala, kolonialtasunari eta irudiari dagokienez dituen nahiak ageri eta ikusaraz daitezke.\nSilvia Zayasek alde autobiografikoa eta historikoa azaldu nahi ditu, performanceari berari dagokion umore-kutsu batez. Eztabaidak, hausnarketak eta ikusleen iruzkinek proposatzen diren bideo-klipen irakurketa alda dezakete.\nPieza honen bidez, artistak hausnarketa egin nahi du etorkizunari buruz, iraganeko aztarnak baliatuz. Hasieran, suspenseko film bat da, ama eta alabaren arteko jolas batetik abiatu eta benetan gertatzen dena. Aurrerago, berriz, zientzia-fikzioko kontakizun bilakatzen da, 80ko hamarkadako Gerra Hotzetik etorkizunerantz doan ibilbide batean.\nSorkuntza: Silvia Zayas, Isabel Serrarekin lankidetzan.\nMUSAC 2011 arte-sormenerako bekari esker egindako proiektua.\nSilvia Zayas (Leon, 1978) psikologoa da prestakuntza aldetik, eta performance, bideo eta koreografia luzatuaren arteko mugetan aritzen da artista gisa. Oraintsuko praktikan, hainbat gailu eszeniko mintzaira dokumentalera eramateko egon daitezkeen moduak bilatzen jardun da.Hona hemen bere piezarik garrantzitsuenetako batzuk: Tríptico 0 at Pushing the Medium, International Artistic Symposium. Nodar, Portugal, (2006). ART/HURT: heridas en venta, KREA Expresión Contemporáneak ekoitzia (Vitoria-Gasteiz, 2008) eta Madrilgo Off Limits-en estreinatua (2009). Devenir, devenir (Alcalá de Henaresko Unibertsitateko Danza Estrella Casero ikasgelak emandako bekari esker egina, eta En Tránsito jaialdian estreinatua, Madrilgo La Casa Encendidan (2009). Bestalde, Chus Domínguez zinemagilearekin elkarlanean aritu da, Silent Karaoke izeneko pieza toki hauetan erakutsiz: Film Festival, Ponferrada, (2010), Festival Sismo, Madril, (2010) eta 24th Festival Les Instants Vidéo. Camagüey, Kuba, (2011).\nAspaldi honetan, Isabel Serra bere amarekin garatu duen performance-sail batekin ari da lanean. Sail hori egiteko, 60-70eko hamarkadetan Portugaleko kolonia izan zen São Tomén grabatutako 8 mm-ko artxibo filmikoak hartu ditu oinarritzat. Hain zuzen, pieza hauek osatzen dute saila: No se habla de política en la mesa (Teatro Albéitar, Leon (2011), antzerkiko argiteria eta soinu hutsarekin landua; eta São Tomé revisitado performance- eta dokumental-proiektua (MUSAC arte-sormenerako beka (2011), Madrilgo Escena Contemporánean estreinatua (2012) eta Madrilgo CA2M-en ere erakutsia; Ballets Roses (Teatro Pradillo eta Festival In-presentable, La Casa Encendida, 2012). Kolonialismoari buruzko ikerketa-proiektu zabalago horren barruan, bideo-saiakera hau sortu du: Elvis Presley vs Pêro Escobar ( http://vimeo.com/silviazayas/elvispero ). Ginea Bissauri buruz egin zuen bideo bat, This is a lamp izenekoa, ALTERNATIVA 2012n estreinatu zuen, Materialność/Materiality talde-erakusketan, Gdanskeko Wyspa Institut of Arten, Polonian (2012).


Ion Izagirre garaile Espainiako erlojuaren aurkako txapelketan | Kirola | Berria\nTXIRRINDULARITZA. Tourrari begira sasoi onean dela berretsi du Ion Izagirrek (Astana). Atzo garaipena lortu zuen Espainiako erlojupeko txapelketan. Iazko txapelduna, Peio Bilbao (Bahrain), bosgarren geratu zen.\n32 kilometro zituen ibilbideak, eta estua eta irekia izan zen lehia. Faborito nagusia , Luis Leon Sanchez(Astana), ez zen irteera arrastoan izan, eta horrek zabaldu egin zituen aukerak. Azken txanpan lortu zuen garaipena Izagirrek. Bost ehuneneko atera zizkion David De la Cruzi (UAE Emirates). Artean, mugarrietan hark egin zituen denbora onenak. Baina haren erreferentziak ondo baliatu zituen Izagirrek azken kilometroetan estutzeko, eta garaipena eskuratzeko. 40.20.05eko denbora egin zuen. Hirugarren izan zen Carlos Rodriguez (Ineos). Atzoko lasterketan txirrindularitza egokituan aritzen den lasterkari bat aritu zen estreinakoz, Laboral Kutxako Eduardo Santas.\nIzagirre ez zen izan, hala ere, podiumera igo zen euskal herritar bakarra. Lourdes Oiarbide hirugarren sailkatu zen emakumezkoen proban. 2017an garaipena lortu eta 2019an bigarren geratu eta gero, brontzezko dominarekin konformatu behar izan zuen, Mavi Garcia garailearengandik 1.09ra. Euskalteleko Idoia Eraso, Eukene Larrarte eta Usoa Ostolaza bederatzigarren, hamaikagarren eta hamabigarren sailkatu ziren hurrenez hurren. 23 urtez azpiko proban, Igor Arrieta izan zen txapeldun, eta Enekoitz Azparren hirugarren. Gaur ekingo zaie errepideko probei, 23 urtez azpikoenak eta emakumezkoena jokatuko dira; bihar, berriz, gizonena.


Kontsumoaren erronka — Eibar.ORG | Eibarko peoria\nHemen zaude: Hasiera / Blogak / Amatiño / Kontsumoaren erronka\nAmatiño 2019/11/26 10:00\nEuskal zinematan ikusgai dugu, egunotan, Ken Loach-en “Sorry we missed you” filma, non kapitalismoaren lan-sistemaren ajeak salatzen diren. Zinea zine, filma ez da nabarmendu beharreko pelikula ona, baina Publikoaren Saria lortu zuen Donostiako azken zinemaldian, ikusentzuleek gogoko dute-eta kritika soziala.\nFilmak, Internetez egindako eskariak etxerik etxe zabaltzen dituen banatzailearen itolarriak kontatzen dizkigu, heldu-ezinak. Ez soilik paketeak denboraz entregatzeko, baita hilaren azkenera heltzeko ezina ere, emaztea haintzat hartzeko denbora falta eta seme-alabekin egoteko astirik eza.\nPelikulako protagonista behargin autonomoa da eta, horretara, teoriaz, bere buruaren jabe. Baina, praktikan, ez du bere furgoneta ordaintzeko lain irabazten, ez du egunean zehar lana amaitzeko besteko ordurik, eta familiarentzako nahi lukeen ongizatea lortu beharrean, etxeko giroa eta oreka gaiztotu eta txartotu baino ez du egiten.\nFilmari jaramon eginez gero, argi dago zeintzuk diren errudunak: lehenik, banatzailearen jefea; gero, jefearen jefeak; goian, enpresaren zuzendaria; gorago administrazio-kontseilua eta, azkenik, piramidearen gailurrean, Amazon bezalako enpresa globalak. Filmak ahaztu egiten ditu, ordea --ez litzatekeelako hain popularra izango--, Amazon eta antzerako plataformen gainean dauden benetako eskaleak: kontsumitzaileak.\nIzan ere, katea hasten da Amazonen katalogoan aukeratu, klik egin eta sistema guztia martxan jartzen dugunean. Prozesu honek sortaraziko du banatzailearen estresa, kalez kale furgonetaz gasolina eta burua erre beharra, herrietako dendak ixtea eta, azkenik, guri gizarte-zerbitzuak emateko, erakundeek kobratu beharko lituzketen zergak, Diputazioaren eskuetara ez heltzea.\nHori bai: nor gu baino aurrerakoiagorik? Errudunak, beti, besteak dira.


AEBekin lotuta, zuntz bidez | Berria.eus\nGizartea AEBekin lotuta, zuntz bidez\nAEBekin lotuta, zuntz bidez\nSopelatik AEBetara joango da Marea urpeko kablea. Datu transmisiorako ahalmen handieneko kablea da: segundoko 160 Tbps igorriko du. Urpetik joango da 6.600 kilometroan\n2017-06-14 / Zuberoa Iturburu Lopez-Pantoja\nMunduan datuak transmititzeko ahalmen handiena daukan zuntz optikoko kablea lotu dute Sopelako (Bizkaia) Arriatara hondartzan. Atlantikoa zeharkatuko du urpetik Virginia Beacheraino (AEB Ameriketako Estatu Batuak), eta Marea izena jarri diote. Microsoft eta Facebook enpresek egin dute, eta Telefonicaren Telxius filialak kudeatuko du. Hiru enpresetako ordezkariak izan ziren atzo Sopelan, Gontzal Hermosilla bertako alkate, Unai Rementeria Bizkaiko ahaldun nagusiarekin eta Javier de Andres Espainiako Gobernuak EAEn daukan ordezkariarekin batera.\nMarea kableak 6.600 kilometroko luzera izango du. Zuntz optikoko zortzi kable pare daude hodi barruan, eta segundoko 160 Tbps igorriko dituzte. Indar horri esker, 100.000 milioi tuit eta 4.000 DVD transmititzeko gaitasuna izango du segundoko. Atlantikoa zeharkatzen duten beste kableak baino hegoalderago kokatuko da, eta, hortaz, Europa hegoaldea eta AEB lotuko dituen lehen kablea izango da.\nUrpean sartzen hasi diren hodiak 3 eta 15,5 zentimetro arteko lodiera dauka; toki sakonenetan izango da meheago, bertan ez duelako beharko hainbesteko babesik. Barnean daramatza zuntz optikoak, ile baten lodierakoak, eta polietilenoz eta kobrez inguratuta dago. Batez beste 4.000 metro sakon joango da, itsas hondo gainean, atzo azaldu zutenez.\nSopelan, astebete beharko dute finkatze lanak amaitzeko, eta, hortik aurrera, Virginiarantz abiatuko da kablea daraman itsasontzia; espero dute bi hilabete barru iristea. Bidean, hodia kokatuz joango dira.\nRafael Arranz Telxiuseko operazio zuzendariaren iritziz, «mugarri historikoa» da ekintza hori. «Urpeko kableen alorrean puntako teknologia erabili da». Halere, aitortu du hodia finkatzea oso konplexua izan dela: «Urteetako ikerketaren eta hilabete luzeetako lanaren emaitza da».\nLan horri esker, Mareak hainbat abantaila eskainiko die enpresen bezeroei: Internet abiadura handia, hodeirako sarbide ziurra, eta Microsoften eta Facebooken zerbitzua linean. Frank Rey Microsofteko sareen operazio arduradunaren arabera, «konexioa iraunkorragoa eta fidagarriagoa izango da». Hain justu, enpresa arteko elkarlanaren ondorioz garatu den egitasmoaren helburuak hauek dira: Internet azpiegituraren belaunaldi berria garatzea, datu kontsumoaren eskakizun maila betetzea eta hodeien hazkunde azkarrari erantzutea.\nMarea kablea diseinatu dute sareko askotariko ekipamenduekin lan egin ahal izateko, erabiltzaileei «onura nabarmenak» eskainiz. Izan ere, proiektu arduradunen arabera, kostuak txikiagoak izango dira eta ekipamenduetan hobekuntzak errazago egiteko aukera egongo da. Hala, sistema berritu ahalko da teknologia optikoa garatzearekin batera, eta, beraz, banda zabaleraren ratioak azkarrago haziko dira.\nMareak Ameriketatik Europara egingo duen bidean Portugal gertuago dago, eta pentsatzekoa da lotura han egin zezaketela. Hortaz, zergatik aukeratu dute Bizkaiko kosta? Bada, Arriatara hondartzak kablea finkatzeko oinarrizko bi baldintzak betetzen dituelako: batetik, itsas hondoak sakonera handia dauka lanean ari den itsasontzia gerturatu ahal izateko; bestetik, hareatzak sarbide leuna dauka. Orain dela hainbat urte beste kable bat ere sartu zuten toki beretik. Kable hori kendu zuten, baina hornikuntzaren zati bat baliatu dute.\nSopelako alkateak gogoan dauka hura, eta pozik dago. «Proiektu berria herriarentzako oso garrantzitsua da, Europaren mundurako sarbidea izango baikara», adierazi du Gontzal Hermosillak. Unai Rementeria Bizkaiko ahaldun nagusiaren iritziz, munduarekin konektatzeko «erronkaren» adibiderik onena da.


Arrautza dieta - iritziak, ezaugarriak, aukera desberdinak | Webgune ofiziala Dietonus\nArrautza dieta (kimikoa, proteina) pisua galtzeko modu oso ezaguna eta nahiko eraginkorra da. Askok dagoeneko probatu dute dietaren eraginkortasuna, eta nutrizionistek diote erraz onartzen dela. Saia gaitezen asmatzen zein diren pisua galtzeko metodo honen ezaugarriak, kontuan hartu arrautza-dietarako aukera errazak eta eraginkorrak.\nArrautza egosien dietaren ezaugarriak\nHasteko, ikus dezagun arrautza egosiak dieta batean nola erabilgarriak diren. Mundu guztiak daki arrautza bat gorringoz eta zuringoz osatuta dagoela. Arrautza zuringoa giza gorputzarentzat erabilgarriagoa da, ez baitu kolesterolik eta gantz-kopurua ez baita %0, 5etik gorakoa. %85 ura da, %12 karbohidratoak eta %7 gantzak. Produktu nutritibo honek entzimak, B taldeko bitaminak eta glukosa ere baditu.\nArrautza gorringoak proteinak eta gantz poliinsaturatuak ditu. 100 g arrautza bakoitzeko 157 kcal baino ez daude. Arrautzak kontsumitzen direnean, betetasun-sentsazio iraunkorra eta epe luzerakoa agertzen da. Produktu hau urdailean digeritzen da hainbat orduz, eta, ondorioz, gorputzak kaloria ugari erretzen ditu. Arrautza-dietaren berrikuspenetan emakume askok diote asetasuna nabarmen luzatu daitekeela arrautzak zitrikoekin konbinatuz.\nArrautza egosien dieta batean, ur mineral alkalino asko edan behar duzu. Fruta garratzak kontsumitzen direnean sabelean gertatzen den azidotasuna neutralizatzen lagunduko du.\nPisua galtzeko azken bi egunetan, afaria utzi behar duzu. Arau hau jarraitzen baduzu, arrautza dietaren emaitzak ikusgarriak izango dira. Gose handia baduzu, beste arrautza bat jan dezakezu. Dieta-erregimena urratu bada, lehen egunetik hasi behar duzu dieta.\nMedikuek gomendatzen dute dietan zehar bitamina eta mineral konplexu gehigarriak hartzea. Galdutako kilogramoak itzul ez daitezen, nutrizionistek dieta utzi ondoren dietan aholkatzen dute dietaren menuan sartutako produktuak partzialki erabiltzeko.\nGazte eta edertasunaren dieta\nLuteina da oilasko arrautzaren substantziarik baliotsuena, aldartea hobetzen duen eta gorputzaren estresarekiko erresistentzia areagotzen duen antioxidatzaile indartsu paregabea, baita azalaren egoera hobetzen duena ere.\nAste batean arrautza egosien dieta baten laguntzaz, 5-7 kilogramo gehiegizko pisua gal dezakezu. Arrautzez gain, zazpi eguneko dietak beste elikagai osasuntsu batzuk ere biltzen ditu: barazkiak, frutak, haragia, arraina eta beste. Laburbilduz, dieta ahalik eta orekatuena da.\nArrautza dietaren deskribapena:\ngosaria: 2 arrautza gogor, pomelo bat, te berdea;\nbazkaria: oilasko xerra egosia (150 g), laranja bat, arrautza bat.\nafaria: azalik gabeko oilaskoa (200 g), kefir edalontzi bat.\ngosaria: bi arrautza gogor, zitriko zukua;\nbazkaria: oilasko xerra (egosia edo gisatua) gatzarekin, bi laranja eta edalontzi bat ur (jan eta ordubete geroago);\nafaria: bi arrautza gogor, pomelo bat, baso bat esne.\ngosaria: baso bat ur limoi zukuarekin (koilaratxo bat), arrautza gogor bat;\nbazkaria: txahal edo txahal egosia (200 g), pomelo bat;\nafaria: bi arrautza gogor, edalontzi bat ur mineral.\ngosaria: arrautza nahaskia (3 arrautza belarrekin);\nbazkaria: bi oilasko hankak (menestra edo irakin) entsalada hostoekin;\nafaria: arrautza egosi bat, bi pomelo, baso bat ur (otordu ondoren ordubete).\ngosaria: azenario egosia, bi arrautza;\nbazkaria: bi azenario fresko, edalontzi bat laranja zuku;\nafaria: itsas arrain egosia edo gisatua, limoi zukua, arrautza bat, baso bat ur garbia.\ngosaria: gazta (150 g), zitriko zukua;\nbazkaria: bi arrautza eta bi pomelo;\nafaria: ur minerala.\ngosaria: bi arrautza eta pomelo erdi bat;\nbazkaria: txahal edo behi egosia (200 g), laranja;\nBeste dieta aukera batzuk\nHurrengo dieta pisua galtzeko dieta erabat aldatu aurretik prestatzeko fase gisa erabil daiteke.\n1. eguna: arrautza gogorrak (sei baino gehiago);\n2. eguna: gantz gutxiko gazta (500 g);\n3. eguna: oilasko xerra (700 g);\n4. eguna: arroz egosia (200 g);\n5. eguna: 6 patata egosi;\n6. eguna: edozein sagar.\nHalako nutrizio-sistemari atxikitzen bazara, sei egunetan 1-1, 5 kilogramo gal ditzakezu.\nArrautza dietaren hurrengo bertsioa 1 egunetarako egokia da guztiz osasuntsuentzat.\ngosaria: oloa uretan, hiru arrautza egosi;\nbazkaria: bost arrautza, edalontzi bat te berde;\nafaria: bospasei arrautza egosiak.\nDietaren egunean, pisu galera ezin da kilogramo bat baino gehiago izan.\nArrautza dietaren txarrak\nArrautza dietaren desabantaila nagusia pisua galtzearen lehen egunetan karbohidrato sinpleen falta dela eta, zorabioak ager daitezkeela da. Zenbait kasutan, dieta elikadurak puzketak eta idorreria eragiten ditu.\nMedikuen berrikuspenen arabera, arrautza-dieta ez da egokia gastritis eta ultzerak, pankreako eta gibeleko arazoak, ultzerak eta gastritisetarako. Ezin duzu pisua galtzeko metodo hau erabili haurrentzat, haurdun dauden eta edoskitzen ari diren emakumeentzat, adinekoentzat.


Hondarribia Irun Turismoa » Itsas aisialdirako jarduerak- Hondarribia Irun Turismoa\nItsas aisialdirako jarduerak-\nHondarribia kirol kaia dago Txingudi badia zabal eta babestuan eta Bidasoa ibaiaren bokalearen ondoan, beren instalazio modernoekin nabigatzaileari harrera egiteko. Hondartzaren ondoan eta Portua marinel auzo ikusgarritik 200 metro eskasera, 642 amarraleku ditu Hondarribiko kaiak, ur eta elektrizitatez hornituak, eta ur kirolak maite dituztenentzako beharreko zerbitzu guztiak eskaintzen ditu.\nIrtenaldiak belaontzian patroiarekin\nAlokairua patroirik gabe\nTitulu nautikoeratako praktikak\nBela arineko ikastaroak\nAzken belaunaldiko belaontzia.\nBidasoa Behereko eskualdeak aukera apartak ematen ditu ingurune naturala behartzeko eta aztertzeko. Itsasontzien eta katamaranen bidezko pasealdiak Txingudi badian, Bidasoa ibaian, Jaizkibelgo kostaldean, Donibane Lohizunera eta ibilaldi pribatuak.\nKayak ibilaldi gidatuak\nArrantzarako irteerak arrantza aparailu desberdinez, pasealdi turistikoak eta snorkel praktikatzea. Itsasontzia alokatzea ontziburuaz.\nItsas bideak ontzian\nSup eskola eta alokairua\nUrpekaritza-bataioa eta irtenaldiak\nApnea urpekaritza ikastaroak


2.500 ikasle inguruk parte hartu dabe Euskerazko Wikipedia hobetzeko prozesuan - bizkaie.biz\nBizkaie! 2019-06-27 12:38 Euskerea berbagai\nEuskerazko Wikipediak 30 miloe bisitari izan zituan igaz.\nEusko Jaurlaritzeak eta Euskal Wikilarien Kultura Alkarteak 2017an sinatu eben hitzarmenari esker, 2.500 ikasle inguruk ia 800 artikulu barri sortu eta Euskerazko Wikipedian eta beste 1.200 inguru hobetu ditue azken aldion. Alkarlan horri esker eta, oro har, Euskal Wikilarien Kultura Alkartearen sustapen lanari esker, bisitari kopurua be nabarmen igon da: igaz 30 miloe bisita izan zituen Euskerazko Wikipediak (2017an baino 5 miloe gehiago) eta aurten 100.000 bisitari baino gehiago izan ditu hainbat egunetan. Era berean, hitzarmena martxan jarri zanetik hezkuntza curriculumari lotutako ehunka artikulu sortu eta txukundu dira eta, laster, zerrenda horretako 1.000 artikulu kalidade maila handikoak izango dira.\nBingen Zupiria Kultura eta Hizkuntza Politikako sailburuak dinamika honen barri emon dau gaur goizean, Euskal Herriko Unibersidadearen Bizkaia Aretoan egindako prentsaurrean. Beragaz izan dira Euskal Wikilarien Alkarteko kideak, bai eta UPV/EHUko Euskerearen eta Etenbako Prestakuntzearen arloko errektoreorde Jon Zarate. Azaldu dabenez, alkarlan honen bidez orain urte bi sinatutako akordioaren helburuak beteten doaz: Ingurune digitala eremu estrategikoa da euskerearentzat, eta Euskerazko Wikipediaren inguruan bultzatzen gabizen alkarlana eredugarria da. Artikulu kopuruari eta horreen kalidadeari erreparauta, Euskerazko Wikipediak prestigioa irabazi eta oso posizino onean kokatu da. Eta horri esker milaka bisitari ditu egunero, egun batzuetan 100.000 baino gehiago. Hori zan lankidetza honen helburua: kalidadezko eduki digitalak euskeraz be eskaini ahal izatea, adierazo dau Zupiriak.\nEusko Jaurlaritzearen eta Euskal Wikilarien Kultura Alkartearen arteko lankidetzearen emoitzak hasieran adostu zana baino harago joan diran arren, alkarlanaren ardatza Kalidadezko 1.000 artikulu 12-16 urteko ikasleentzat proiektua da. Ekimen honen jatorrian Wikipedia guztiek izan beharreko 1.000 artikuluen zerrendea eta antzeko nazinoarteko proiektuak dagoz. Helburu hori gauzatzeko ikasleentzat ezinbestekoak izan eitekezan 1.000 artikuluak osotzeko, lehen pausua ikasleen hezkuntza-curriculuma aztertzea izan zan: Hasieran 1.000 artikulu hobetzeko erronkea jarri arren, laster ikusi genduan zenbaki zehatz hori baino harago joango ginala. Arloz arlo artikulurik garrantzitsuenak zehazteari ekin geuntsan. 1.700 artikulu izan ziran lehen zerrenda batean eta orain darabilgun zerrendan 1.900 ditugu, adierazo dau Edurne Agirrek, Euskal Wikilarien Kultura Alkartekoak.\nAkordioari esker, DBHko ikasleentzat interesgarriak izan daitekezan ehunka artikulu sortu dira (300 inguru) eta, horregaz batera, artikulu gehienak hobetu dira: Artikuluen kalidadea baloretako erispide ezbardinak dagoz. Neurriari erreparauta, ikasleentzako pentsautako artikuluak % 78 hazi dira: artikuluok 11.400.000 byteko pisua eben proiektua hasi genduanean, eta 20.266.000 byte orain. Bestalde, ORES sistemea erabili dogu artikuluen egiturazko kalidadea neurtzeko. Sistema hau ez da perfektua, baina eskaintzen deuskuz hainbat pista artikuluen kalidadea neurtzeko. Sistemeak maila ezbardinak eskaintzen ditu artikuluen kalidadea sailkatzeko eta argi ikusi dogu zelan kalidade maila aitagarria daben artikuluak nabarmen areagotu diran. C kategoria edo gehiagoko curriculumari lotutako artikuluak 954 dira momentu honetan, helburu lez jarri genduzan 1.000 artikuluetatik oso hur. Beraz, laster ikasleentzat interesgarriak diran 1.000 artikulu izango ditugu. Ehunka artikulu barri sortzeagaz batera, kalidadea be nabarmen hobetzen doa, nabarmendu dau Agirrek.\n1.900 artikuluko zerrendea begituta, oraindino 216 artikulu dagoz sortu barik, horreetako asko literaturearen ingurukoak. Aldiz, Euskal Wikilarien Kultura Alkartetik azaldu dauenez, kultura zientifikoaren eta geologiaren inguruko artikuluak ugari eta kalidade handikoak dira: Badogu beste eremu bat artikulu nabarmenduetan modu esanguratsuan igon dana: kultura zientifikoan eta geologian dagozan planetei buruzko artikuluak. Gaur egun Eguzki-sistemako objektu nagusi guztiak, baita sistemeari buruzko artikuluak be nabarmenak dira. Inprimidu ezkero, inoiz euskeraz gai honi buruz idatzitako libururik mardulena izango litzateke, eta lorpen hori aldarrikatu egin behar dogu.\nArtikuluak hobetzeko prozedura nagusiei jagokenez, hiru izan dira bide nagusiak. Garrantzitsuena unibersidadeakaz izandako lankidetzea izan da, baina antolatu diran lehiaketa arrakastatsuak eta Donostiako liburuzainen lankidetzea be nabarmendu behar dira. Hiru bide horreen bitartez hezkuntzako zerrendeari lotutako artikuluak zein bestelakoak ugaritu eta hobetu dira.\nEuskal Herriko Unibersidadea izan da proiektu honen bidelagun nagusia, baina Deustuko Unibersidadeak, Mondragon Unibersidadeak eta Nafarroako Unibersidade Publikoak be parte hartu dabe proiektuan. EHUri jagokonez, 2017-2018 ikasturtean 42 ikasgaitan landu zan Euskerazko Wikipedia (18 Bizkaian, 14 Gipuzkoan eta 10 Araban), eta 2018-2019 ikasturtean, barriz, 60 ikasgaitan (27 Bizkaian, 19 Gipuzkoan eta 14 Araban).\nGuztira, ikasturte horreietan UPV/EHUko 2.000 ikasle inguruk parte hartu dabe Euskerazko Wikipedia osotzeko proiektuan. Horreez gan, ganerako unibersidadeetako beste 200 ikasle inguruk eta batxilergoko beste 300 ikaslek be parte hartu dabe. Beraz, 2.500 ikasle ibili dira wikilari lanetan. Ikasle horree 2.410.000 berba gehitu deutsee euskerazko Wikipediari, gure entziklopediaren % 4,82. Ikasleek egindako artikuluek 434.000 ikustaldi izan ditue tarte honetan eta 2.000 artikulu inguru hobetu ditue. Artikulu horreetako batzuk Kalidadezko 1.000 artikulu 12-16 urteko ikasleentzat proiektuaren zerrendakoak dira; beste batzuk, ostera, ikasleen esparruetako oinarrizko gaiak dira.\nOrokorrean emoitza hobeak izan ditugu zientziatan eta injinerutzatan letretan baino. Badirudi interes handiagoa dagoala zientzialarien artean dibulgazinorako, eta hau interesgarria da kontzeptu gatxagoak izaten diralako; halan da be, historia eta geografia eremua ez da ia landu denpora honetan, azaldu dabe.\n2018ko udabarrian euskal wikilariek proiekturik barritzaileena sortu eben: Txikipedia. Abiapuntua lehendik egoan Vikidia zan, frantsesez sortutako umeentzako entziklopedia. Urte batzuetako lanaren ostean, euskerazko Vikidiak 700 artikulu zituan, gehienak laburrak ziran eta atariak arazo teknikoak zituan: Ikusgarritasunik barik, laguntza tekniko barik eta Wikipediaren erraztasunik barik, gatx egiten jakun jentea horra bideratzea. Horregaitik 2018ko apirilean Vikidian egoan guztia Txikipedia izeneko proiektura eroatea erabagi genduan.\nAtari barri honen erantzuna ona izan da: urte baten buruan 1.900 artikulu gehitu ditu Txikipediak, eta lehendik zituanak be sakonagoak dira. Horrezaz gan, Txikipe proiektuaren kasuan be, euskal wikilariek lan egin dabe ikastetxeetako ikasleakaz eta irakasle-eskoletako ikasleakaz: Azken horreek kalidade handiko ekarpena egin dabe, batez be, matematiketan eta natur zientziatan.\nEuskerazko Wikipediaren posizinoa\nOrain 18 urte sortua, munduko entziklopediarik irakurriena da Wikipedia. 302 hizkuntzatan argitaratzen da, 2003tik baita euskeraz be. Euskerazko Wikipediak 336.000 artikulu ditu gaur eta igaz 30.000.000 bisita izan zituan. Artikulu kopuruaren arabera, Euskerazko Wikipedia 29 postuan dago, malaysierea, turkierea eta armenierearen aurretik (orain urte bi 31. postuan egoan). Era berean, artikulu garrantzitsuenen sakoneran lehenengo 50 Wikipedien artean be badago. Euskerazko Wikipedia erreferentzia bilakatu da munduko hainbat hizkuntza ez-hegemonikorentzat, eta aurtengo udabarrian mundu osoko wikilariak Donostian antolatutako ‘Wikimedia + Hezkuntza’ nazinoarteko konferentzian izan dira.\nEusko Jaurlaritzako Kultura eta Hizkuntza Politika Sailak hitzarmen bat sinatu eban 2017an Euskal Wikilarien Kultura Alkarteagaz, euskerazko Wikipedian kalidadezko artikuluak sustatzeko asmoz. Akordio horren arabera, Eusko Jaurlaritzeak 200.000 euro inbertiduko zituan, urtero, hiru urteko proiektuan (guztira, 600.000 euro 2017, 2018 eta 2019an). Akordio horren emoitzak oso nabarmenak izan dira 2017-2018 eta 2018-2019 ikasturtetan zehar, gaurko prentsaurrekoan azaldu dabenez.


Egurraren prezioa lur azpian, diru iturri nagusi bat galdu dute udalek - Mendialdea - Erran.eus\nEgurraren prezioa lur azpian, diru iturri nagusi bat galdu dute udalek\nTTIPI TTAPA 2009-05-13 13:47\nArazoa ez da oraingoa, baina azken aldian egurraren merkatuak okerrera egin du eta burua altxa ezinik dabil. Eraikuntza eta papergintzaren krisiak ere izan dute zerikusia sektorearen jautsieran, baina urte hasieran Landetan izandako haizeteek hondoa jota utzi dute. Haizeteek hainbat pinudi bota zituen ilbeltzean Landetan, 300.000 hektarea guztira, Nafarroako iparraldeak hartzen duen eremuak adina, eta oihanen jabeek zazpi urtetarako aurreikusia zuten egurra egun bakarrean galdu zuten. Horrek ondorioak ekarri ditu eskualdera. Bistakoa da, oihanak betidanik izan direla diru-iturri garrantzitsu eskualdeko udalentzat, baina Landetako krisi horren eraginez, hango prezioak ikaragarri jautsi dira eta Landetako prezioei ez zaie aurre egin. Landetan enborrak lurrean eta eskualdean zuhaitzak zutik, saldu ezinik. Egur sobera merkatuan eta urteetan diru sartze politak izan dituzten udalek baliteke sosik ere ez jasotzea datozen urteotan egurraren salmentatik.\nMerkatuan horrenbertze egur egoteak prezioen jautsiera ekarri du, eta momentu honetan, Landetako merkatuarekin lehiatzea ezinezkoa da. Prezioak jausteaz gain, lurrean botata dauden egurrak lehenbailehen saltzeagatik frantziar estatua dirulaguntzak ematen ari da eta horrekin eskualdeko egurraren merkatua hankaz goiti gelditu da. «Egurren salmentatik udal aunitzek ez dute deus ere aterako aurten». Argi eta garbi mintzatu zaizkigu Xabier Iturria, Alejo Martikorena, Fermin Iñarrea eta Jose Miguel Altzuart basozainak. Adierazgarria bada errandakoa, urteetan diru aunitz utzi duen intsinis pinuak ez baitu tokirik izanen aurtengo udalen diru-sarreretan, eta seguru aski hurrengo urteetakoetan ere ez .\nGarairik oparoenean, 1998 aldera, metro kubikoa 60 eurotan saltzera ailegatu ziren udalak. Baina geroztik gainbeheran joan da. 1999ko abenduan bertze haize bolada indartsu batek 140.000 milioi metro kubiko egur bota zituen Landetan, eta orduan prezioak 30 eurora jautsi ziren. Aurtengo kalteak, halere, ordukoak baino haundiagoak izan dira, eta Iñarrearen hitzetan, «Frantzian egurrak ia oparitzen ari dira». Frantziako estatuak Europara ez ezik, merkatua gehiago zabaltzeko asmoa ere baduela azaldu digu Iturriak: «Baionatik atera den lehen itsasontzia Alemaniara joan da. Tona 3 eurotan saldu dute, eta gainera, estatuak ustiatzen duenari laguntza ematen dio. Ekialdera joatea pentsatzen ere ari dira eta merkatu hori ere betetzen badute, eraikuntza bere onera bueltatzen den arte, akabo hemengoa». Aurtengo egurrak saldu ezinik, eta joan den urtean markatutakoak ere bere horretan. «Esleitutako loteak 2-3 urteko luzapena eskatzen ari dira, eta bitartean Landetatik ekartzen ari dira», adierazi du Martikorenak. «Hurrengo bizpahiru urteak gogorrak izanen dira». Inguru honetako udal gehienek nabarituko dute ondorioa, eta batez ere, Bortziriak, Goizueta, Leitza, eta Lau Herriek (Sunbilla, Doneztebe, Elgorriaga eta Ituren).\nEta gainera pinuaren minbizia\nKrisiarekin aski ez balitz, pinuaren minbizia ere hor dago. Fusarium Cicinatum izeneko gaitza da eta intsinis pinua bereziki sentikorra da. Horren harira, Espainiako Gobernuak Errege Dekretu bat onartu zuen, gaixotasun hori duten pinuak zerrendatu eta bota egin beharko direla erranez. Araudi hori martxan jarriko balitz, eskualdeko pinu aunitz eta aunitz bota egin beharko dira. Hori da, adibidez, Goizuetaren kasua. Bidasoaldea ez dute oraingoz gaixotasun eremu izendatu, baina halere, Nafarroako Gobernuak eten egin ditu intsinis pinua aldatzeagatik orain arte ematen zituen subentzioak. «Horregatik ez da batere errentagarria pinu mota hori landatzea, eta partikularrek ez dute landatzen». Martikorenaren ustez, martxa honetan intsinis pinua «desagertu eginen da». Iñarreak, berriz, «espezie erresistenteagoei begira hasi beharko dela» iritzi dio.\nEta beharbada bai, bertzelako zuhaitz espeziei begira eta egurrarekin bertzelako merkatuak landu daitezkeela pentsatzen hasi beharko da. Iturriak aukera bat utzi du mahai gainean: biomasarena. Egurrarekin energia sortzea, alegia.


Irekia Eusko Jaurlaritza - Gobierno Vasco :: Eusko Jaurlaritzak eta bere erakunde autonomoek 34 eguneko batez besteko epean ordaintzen diete hornitzaileei\nEusko Jaurlaritzak eta bere erakunde…\nEusko Jaurlaritzak onbideratutako diruzaintza-egoera du, eta horrek aukera ematen dio hornitzaileekiko harremanak garaiz betetzen jarraitzeko. EAEko Administrazio Orokorrak eta bere erakunde autonomoek fakturak ordaintzeko 34 eguneko batez besteko epea erregistratu dute 2012ko bigarren hiruhilekoan. Bada, 2011ko ekitaldiko laugarren hiruhilekoan baino bost egun gutxiagokoa da epe hori, orduan 39 egunekoa baitzen batez bestekoa.\nEusko Jaurlaritzak garaiz ordaintzen ditu hornitzaileen fakturak. Izan ere, Merkataritza-eragiketetan berankortasuna saihesteko neurriak ezartzen dituen 15/2010 Legeak 40 eguneko epea ezartzen du 2012rako enpresa pribatuen eta administrazio publikoen artean egindako merkataritza-eragiketetarako eta, beraz, askoz ere laburragoa da Eusko Jaurlaritzaren epea.\nEuskal Administrazioak mailaz maila laburtu ditu ordainketa-epeak eta neurri horrek sistemaren finantza-egoera arintzen du, enpresa hornitzaileen kaudimena handitzen laguntzen du eta azken horien finantzaketa-kostuak murrizten ditu. Era berean, ondare eta zerbitzuak erostean prezio hobeak eskuratzea ere errazten du.\n9.946 ordainketa egin dira aldi honetan, eta 240 milioi euro baino gehiagoko zenbatekoa izan dute ordainketok. Ekitaldi honetako bigarren hiruhilekoan ordaindutako berandutzako interesak zortzi mila eurokoak izan dira bakarrik.\nEuskadik, eta beste bi autonomia-erkidegok, beren-beregi egin zioten uko hornitzaileei ordaindu gabeko fakturak ordaintzeko aparteko finantzaketa-mekanismoa erabiltzeari. Neurri hori ekainean abiarazi zuen Espainiako gobernuak. Eusko Jaurlaritzak ez zuen aparteko finantza-tresna hori erabili behar izan, hornitzaileekin zituen ordainketa-aldiak bete zituelako eta ez zuelako inolako faktura ez ordainketarik atzeratuta. Beraz, argi dago hornitzaileei garaiz ordaintzea izan dela Eusko Jaurlaritzak euskal ekonomia suspertzeko erabili duen politiketako bat.\nBestalde, hiru hilez behin Estatuko Administrazioaren Kontu Hartzailetza Nagusiari bidaltzen zaizkion txostenek diote EAEko Administrazioak ez duela berandututako gasturik.\nKontrol Ekonomikoko Bulegoak, aurreko ekitaldian ezarri zuen gardentasun-sistemari jarraituz, hiru hilean behin ematen du informazio publikoa. Bertan, batez besteko ordainketa-epeak eta eperen bat ez betetzetik eratorritako berandutzako interesak azaltzen dira zehatz-mehatz.\nEkonomia eta Ogasun Sailaren web gunean ikus daiteke informazio hori.


2017-11-24 - Urola Kostako Hitza : Urola Kostako Hitza\nLandeta auzoko industriagunean jokatu da proba, 10:00etan hasita. Guztira, 41 gidarik eman dute izena igandeko hitzordurako.\nFutboleko Euskal Selekzioak Azpeitiko Garmendipen entrenatu du\nBihar, larunbata, Txekiaren aurkako partida jokatuko dute Eibarko Ipuruan\nLuntx begetarianoa eta 'Bihotz salataria', Azpeitiko Antzerki zikloaren bigarren egunerako\n20:00etan irekiko dituzte Gaztetxeko ateak, eta luntx bejetarianoa eskainiko dute bertaratzen diren herritarrentzat. Ondoren, 21:30ean, Atx Teatroak Bihotz salataria antzezlana eskainiko du. Edgar Alan Poeren obra da Bihotz salataria, eta Iñaki Ziarrustak itzuli du euskarara. Ziarrusta bera arduratuko da antzezlana taularatzeaz. Istorio beltza kontatzen du Alan Poeren lanak, eta hilekta batean oinarritzen da.\nInstalakuntza Duinak Orain! taldeak sinadura bilketa hasiko du asteburuan\nAstelehenean, Azkoitiko udal taldeekin bilera egin zuen igerileku duin baten aldeko taldeak, eta, bileran, udal talde guztiek onartu zuten "zerbait egin beharra" dagoela. Dena den, taldeak ez ditu lortu nahi dituen berme guztiak, eta sinadura bilketa hasiko du herritarren babesa lortzeko.\nMinetik abiatutako bidaia baten kaleratzea\n'Dolor ex in itinere' performance ikuskizun ibiltaria eskainiko dute Ainhoa Alberdi Gisasolak eta Eneko Balerdi Eizmendik, larunbat eguerdian Zarautzen, Emakumeenganako Indarkeriaren Aurkako Egunean.\nLiburutegi atzeko eskailera itxi egingo dute astelehenean, berritu egingo dutelako\nAzpeitiko Udalaren adierazpen instituzionala Emakumeenganako Indarkeriaren Aurkako Nazioarteko Egunaren harira\nZabalik da Gipuzkoako Pilota Federazioak antolatutako emakumeen paleta ikastaroetan izena emateko epea\nEmakumea Pilotari egitasmoaren barruan antolatu dituzte saioak, 18 urtetik gorako emakumeentzat. Saio gehienak hasita badaude ere, izena eman daiteke oraindik.\nIribartarrak lasterketarako prest\nIosu, Oier eta Inge Iribar anaiek elkarrekin hartuko dute parte igandean jokatuko den 40. Donostiako Maratoian. Iosu Iribar izan zen atletismoan zaletu zen lehena, eta harekin entrenatzen hasi ziren ondoren beste bi anaiak. Getaitri Getariako Triatloi Klubeko kideak dira gaur egun hirurak.\nEnpresa txikietan euskararen erabilera areagotzeko programa abiatu dute\nUrola Kostako Udal Elkarteak 70.500 euro bideratu ditu hamar pertsona baino gutxiagoko lantaldea duten Aia, Getaria, Orio, Zarautz eta Zumaiako enpresei euskaraz lan egiten laguntzeko\nGaur hasi eta abenduaren 3ra bitartean Errezil Sagarraren Astea antolatu dute\nUrola Gustagarri ekimenak Errezil Sagarraren Astearekin bat egin du\nEuskararen Eguneko ekitaldiak egingo dituzte abenduaren 4an Azkoitian


Eusko Jaurlaritzak hirugarren faserako neurriak jakinarazi ditu - Urola Kostako Hitza : Urola Kostako Hitza\nAtzo jakinarazi zuen Espainiako Gobernuak Hego Euskal Herria hirugarren fasera igaroko dela. Etzi, ekainak 8, sartuko da, beraz, Urola Kosta eskualdea ere normaltasun berrira itzultzeko azken fasean. Hori horrela, hainbat neurri malgutu egingo dira. Eusko Jaurlaritzak gaur eguerdian koronabirusaren bilakaerari buruzko informazioa eman du, eta bide batez, fase berrira sartzeko baldintzak zein diren jakinarazi ditu. Bihar argitaratuko ditu neurriak dekretu bidez Iñigo Urkullu lehendakariak Euskal Herriko Agintaritza Aldizkarian.\nHaurtzaindegiek eta haurreskolek ateak zabaltzeko aukera izango dute zero eta hiru bitarteko haurrentzat. Edukiera eta ratioa, ordea, %60ra mugatu beharko da kasu horietan. Halaber, haurrei eta gazteei zuzendutako aisialdiko jarduerak berrekiteko baimena eman du Jaurlaritzak. Aire zabalean zein leku itxietan egingo diren jardueretan, %60ra mugatuko dute parte hartzaileen kopurua. Aire zabaleko jardueretan 200 lagunek parte hartu ahal izango dute gehienez, begiraleak barne. Leku itxietan egingo diren jardueretan, berriz, 80 lagunek izango dute parte hartzeko aukera, begiraleak barne. Jarduera aire zabalean zein leku itxian izan, parte hartzaileak 15 laguneko taldetan antolatu beharko dira —begiralea barne.\nKirol-instalazioetan —igerilekuak barne— baimendutako gehienezko edukiera %60koa izango da. Aldagelak eta dutxa guneak erabiltzeko aukera egongo da instalazio horietan, pertsonen arteko gutxieneko distantzia errespetatuz.


← “Euskara Nafarroako historian funtsezkoa izan da, eta bada”\nEuskara munduko hizkuntzalaritza aldizkarietan (43) →\n“Peio Monteano Sorbet historialari eta soziologo nafarrak ibilbide luzea du euskararen ikerketan. Oraingoan, frogatu du Aintzinarotik heldu zaizkigun dokumentuak gaztelaniazkoak izan arren, Nafarroan hitz egiten zen hizkuntza euskara zela. Dokumentu horiek izozmendiaren punta baino ez zirela, alegia. Navarrorum erakusketa antolatu du: balio handiko 36 pieza ikusgai jarri ditu, Nafarroako Artxiboan. “Kalte ordainketaren erakusketa” dela adierazi du.”\ntags: euskara euskararen_historia aldizkariak


Azaroak 25, GuztiOn konpromisoa | Ortzadar\nAzaroak 25, GuztiOn konpromisoa\nAzaroak 25, GuztiOn konpromisoa.\nOrtzadarreko langileok gure ahotsa altxatzen dugu emakumeenganako indarkeriaren kontra.\nBadakigu, emakumeenganako indarkeria desberdintasunean eta generoaren diskriminazioan sortzen dela, eta bizitzaren eremu guztietan gertatzen da.\nAurten, azaroaren 25 eguna dela eta, Emakunderen kanpaina ‘Gizonok esan eta egin’ lankide guztioi zabaltzen pauso bat aurrera eman nahi izan dugu.\nOrtzadarreko gizonek eta euren ingurumenekoek berdintasunarekin egunerokotasunean konpromisoak ezar ditzaten. Euren jokaerak ikuskatzeko eta euren pribilegioak uzteko konpromisoa har dezaten baita jarrerak eta akzioak har ditzaten emakumeek eskubidez dagokien berdintasunezko posizioa hartzeko.\nHelburu hau lortzeko ematen dugun pauso bakoitza, emakumeenganako indarkeria errotik kentzeko, pauso bat izango da.\n« Umeak jolastea !\nEuskaraldia Ortzadarren »


Asteon zientzia begi-bistan #308 - Zientzia Kaiera\nMiren Basaras mikrobiologiako irakasleak artikulu honetan dio umeak arnasbidetik transmititzen diren hainbat birusen kutsatzaile profesionalak direla. Ildo horri jarraiki, COVID-19 gaitzaren kasuan, kontatzen du, umeak sintomarik gabeak edo oso arinak izan dituztela, eta horren zergatia frogatu duten hainbat ikerketa bildu ditu Berriako testu honetan.\nDenok badakigu azukrea txarra dela gure osasunerako. Are gehiago, azukrea kronikoki kontsumitzeak hainbat gaixotasun ekar ditzake: hipertentsioa, gibeleko eta bihotzeko gaitzak, obesitatea, pankreatitisa, eta abar. Eta orduan, zergatik gustatzen zaigu hainbeste? Artikulu honetan azaldu digute horren atzean arrazoi ebolutibo bat egon daitekeela. Ez galdu!\nMusika tresna garrantzitsua izan da konfinamendu garaian estresa arintzeko. Emily Abrams Ansari Western Unibertsitateko ikertzailearen arabera, konfinamenduan %28 jaitsi ziren Spotify plataformako zerrendetako lehen lekuetan zeuden abestien entzunaldiak, Berriak azaldu digunez. Aldiz, musika instrumentala asko igo zen. Beste batzuek nahiago izan dute isiltasuna musikaren aurrean. Hori dela eta, Isiltasunaren proiektua (The Quiet Project) sortu dute Erresuma Batuko Akustika Institutuak eta Zarata Aholkularien Elkarteak.\nGaruneko beste zelula batzuk neurona funtzional bilakatzea lortu dute saguetan. Elhuyar aldizkarian azaltzen duten moduan, parkinsonaren kasuan, garuneko eremu batzuetan neurona dopaminergikoak galtzen dira. Hala, ikerketa honi esker ikusi dute garunean ugariak diren zelula batzuk, astrozitoak, neurona dopaminergiko bihur daitezkeela.\nZer pentsatzen dute umeek Peter Pan, Bizarzuri eta dinosauroei buruz? Non kokatzen dute errealitatearen muga? Egindako ikerketa batean egiaztatu dute gehienek jakin badakitela dinosauroak noizbait existitu zirela eta Peter Pan bezalako pertsonaiak fikziozkoak direla. Baina badira beste hainbat pertsonaia erdibidean mantentzen direnak. Eta zein da honen arrazoia? Ikertzaileen arabera, erritual kulturaletan parte hartzeak sustatzen du umeek errealtzat jotzea hainbat pertsonaia.\nDeborah Doniach immunologo kliniko eta gaixotasun autoimmuneen arloan aitzindaria ezagutu dugu artikulu honen bidez. Bere karrera zientifikoan zehar eritasun autoimmuneak izan zituen ikergai, haren lanak ekarri zuen horien gakoa Hashimotoren Tiroiditisean aurkitzea, alegia.\nEmakumeak teknologiaren historian asmatzaileak eta aitzindariak (Erein, 2020) liburua berriki aurkeztu du Gontzal Avila autoreak. Berriako artikulu honetan, historian zehar teknologia alorrean aritu diren emakumeei buruz mintzatu da.\nIkerketa berri baten inguruan aritu zaigu Koldo Garcia, hain zuzen, argaltasunarekin lotura izan dezaketen geneak izan dira ikerlanaren erdigune. Badirudi ALK genea dela gakoa, hau da, garunaren eta gantz-ehunen arteko komunikazioan eragina duela, gantzen metabolismoa alda dezakeela eta, hortaz, pisuan eragin. Baina oraindik gizakietan gauza bera gertatzen ote den ikertu behar dute.\nPandemiaren eraginez, maskara eta eskularru kontsumoa hazi da. Horretaz gain, paper-zapi hezeen erabilera %49 hazi da, baita erabilera bakarreko plastikozko ontziak ere. Zaborrontzi horiaren kudeatzailearen arabera, erabilera bakarreko ontzien kontsumoa %15 handitu da. Honen gainean, adituek ziurtatu dute erabilera bakarreko plastikoa ez dela berrerabilgarria baino seguruagoa. Berrian duzue testua irakurgai.\nJakina da zuhaitzak landatzea izan dela klima aldaketari aurre egiteko moduetako bat. Bada, zuhaitz-landaketen eragin hori kalkulatzeko orain arte erabili izan diren irizpideak okerrak izan litezke. Ikerketa batek aditzera eman duenez, zuhaitzak landatuta ez da beti lortzen karbono gehiago finkatzea. Elhuyar aldizkariak eman dizkigu xehetasunak.\nIkertzaile talde batek ondorioztatu du gehiegizko kontsumoa eta kapitalismoan oinarritutako aberastasuna direla ingurumen-arazoak abiatzen dituzten faktore nagusiak. Kontuak hartu dituzten faktoreak klima, bioaniztasuna eta elikadura izan dira. Ikertzaileek hazkunde ekonomikoaren paradigma zalantzan jartzeko beharra aldarrikatu dute. Elhuyar aldizkariak azaldu digu afera.\nIzotzak sekretu asko gordetzen ditu naturaren historiaren eta sortu zen uneko ingurumen baldintzen inguruan. Esaterako, Suitzako Colle Gnifetti glaziarrean egindako azterketa aipatzen da testuan. Bertan, ikertzaileek urtez urte metatuz joandako izotz geruzen kronologia zehaztu dute. VII. mendean, Europako erdialdean eta ipar-mendebaldean erabat eraldatu zen sistema monetarioa: txanponak urrezkoak izatetik zilarrezkoak izatera igaro ziren. Datuei esker jakin daiteke trantsizio hori nola izan zen. Ez galdu!\nArgitalpen-data: 2020/06/28 · Atala: Dibulgazioa, Zientzia begi-bistan\nUxue Razkin Osasuna Ospitaleetako ZIU zainketa intentsiboetako unitateak izan dira ardatz Berriako testu honetan. Nola egiten dute lan unitate hauek? […]\nUxue Razkin Osasuna Bartzelonak Clinic ospitalean egindako ikerketa batek aditzera eman du PCR-proba zein azterketa serologikoa egin zaien osasun-langileen %11,2 […]


Kontzertuz betetako egitaraua uda honetan, “Nafarroako Kultur” ekimenarekin - Nontzeberri\nHasiera/MUSIKA/Kontzertuz betetako egitaraua uda honetan, “Nafarroako Kultur” ekimenarekin\nNafarroako Kultur 2019 edizioak datorren ekainaren 21ean hasiko du aurtengo programazioa Lesakan, Balerdi Balerdi nafar taldearen kontzertuarekin. Ekimena, irailaren 7ra arte luzatuko da, eta 35 musika eta dantza jarduera jasoko ditu.\nKultura, Kirol eta Gazteria Departamentuak, Turismo eta Merkataritza Zuzendaritza Nagusiarekin lankidetzan antolatutako egitarauak, aurreko edizioetan bezala, musika izango du programaren protagonista, folk, jazz, blues, pop, rock eta abesbatzen musika emanaldiekin. Bertan, Nafarroa eta beste autonomia erkidegoetatik etorritako taldeak ez ezik, nazioarteko taldeak ere parte hartuko dute.\nHala, ekainean programazioa osatuko duten taldeen artean honakoak ikusteko aukera izango da: ekainaren 22an, Martzillan, Nat Simons; 27an, Beran, Izaki gardenak; 28an, Tafallan, Travellin’ Brothers Big Band; eta ekainaren 29an, Orreagan, Nora Abesbatza.\nJarduera guztiak ostegun, ostiral eta larunbatetan izango dira eta Nafarroako zenbait herrietan ez ezik, hainbat interes-gunetan gauzatuko dira programatutako jarduerak, esaterako, Altsasu, Agoitz, Artaxona, Azagra, Bera, Corella, Donamaria, Elizondo, Lizarra, Fitero, Izaba, Leitza, Lekunberri, Lesaka, Lizaso, Lodosa, Los Arcos, Martzilla, Mendigorria, Olivako monasterioa, Irantzuko monasterioa edota Leireko monasterioa, besteak beste.\nGainera, bisita gidatuak ere ondu dira. Esaterako Martzillako Gaztelura, ekainaren 22an; Orreagako Erret Kolegiata bisitatu ahalko da ekainaren 29an; Gayarre eta bere herria, Erronkari, gertutik ezagutzeko aukera egongo da Gayarre Museoarekin; Otsagi herria bertako turismo bulegoen eskutik, edota Irantzuko monasterioa ezagutzeko aukera paregabea eskainiko du besteak beste Kultur egitarauak.\nJarduera guzti horiei gainera, Kameren aurrean dantzari, Dantza filmeko argazki sorta bat izeneko argazki erakusketa gehituko zaio, Telmo Esnal zuzendariaren Dantza filma errodatzen ari zen bitartean, Xabier Artola Zubillagak ateratako argazkiz osatutako arte plastiko erakusketa. Berau, Bertizeko Jaurerriko Jauregian, uztailaren 4tik abuztuaren 25era bisitatu ahal izango da.\nKultur programa 1996tik ari da egiten eta Carmen Oroz Kultur Ekintza Zerbitzuko zuzendariaren esanetan, “Nafarroako udalerri guztietara kalitatezko kultur programazio anitza eramateko xedea du”. Programaren beste helburu bat, artearen eta kulturaren hedapenean toki erakundeekin lankidetzan aritzea da, Foru Komunitateko eta beste komunitate batzuetako sortzaileak ezagutaraztea, eta hainbat musika estilotako tokiko artistak ezagutaraztea.\nProgramazioa eta informazio osoa, navarra.es web atarian.


Michael Robinson Osasunako jokalari ohia hil egin da - Nafarroa - euskalerriairratia.eus\nMichael Robinson Osasunako jokalari ohia hil egin da\nEuskalerria Irratia 2020-04-28 10:35\n61 urte zituela hil da, duela bi urte diagnostikatu zioten minbiziak jota.\nMichael Robinson Osasunako futbolari eta telebistako esatari ohia 61 urte zituela hil da, 2018ko abenduan antzeman zioten minbiziaren ondorioz. Twitterren duen kontu ofizialean eman dute haren heriotzaren berri. "Hutsune handia uzten digu, baina baita oroitzapen ugari ere, erakutsi diozuen maitasun berarekin betetakoak", dio mezuak.\nRobinson 1958ko uztailaren 12an jaio zen Leicesterren (Ingalaterra). Lau urte zituenean, haren familia osoa kostako Blackpool hirira aldatu zen, eta han igaro zuen haurtzaro osoa. Bere aita Arthur Robinson ere futbolaria izan zen.\nPreston North End eta Manchester City taldeetan hasi zen futbolean. Aurrelari indartsua eta trebea, Robinson Brighton & Hove Albion taldean Ingalaterrako kopako finalera iritsi zen 1983an. Liverpool taldeak erosi zuen ondoren, eta haren ametsa bete zen horrela. Talde horretan, halere, jokalari handiak zeuden, eta Robinsonek abagune gutxi izan zuen. Hiru txapelketa, liga, kopa eta Europako kopa irabazi zituen Liverpoolgo taldeak denboraldi horretan, baina Robinsonen parte-hartzea txikia zen. Hori dela eta, 1984ko amaieran Queens Park Rangers taldera joan zen. 1987ko urtarrilean, Osasuna taldera aldatzea onartu zuen. Talde nafarrean jokatu zuen erretiroa hartu arte, eskuineko belauneko minaren ondorioz.\nFutboletik erretiratu zen, baina ez zuen kirolaren mundua alde batera utzi. Esatari lanak egiten aritu zen, eta horrek haren ospea handitu zuen. Canal+ telebistak hartu zuen kirol-saioak aurkezteko. El día después saioan aritu zen 14 urtez. Ondoren, Cuatro TB-ra joan zen. 2007an Informe Robinson programa estreinatu zuen Canal+en.\nRobinsonek berak gaixotasunaren aurkako "borrokan" jarraitzen zuela esan zuen duela astebete sare Twitterren. "Ikusten dut ez naizela inoiz bakarrik ibiliko, Anfielden bezala entzuten zaituztet: 'You'll never walk alone'", adierazi zuen.


Toledoko ituna - - Guaixe.eus\nSasoia jubilatuen elkartea 2021-04-06 09:42\nLaburbilduz esan dezakegu Toledoko ituna kapitalismoak sortutako tresna berezi bat dela, politika sozialak kapitalismoaren interesen arabera bideratzeko. Horregatik protagonismo berezia hartzen du krisi ekonomikoak astintzen gaituen bakoitzean. Banku eta enpresarien interesak babesteko, Kongresuko diputatuek hautatzen dituzten adituen batzorde bat da.\nSortu zen unetik, 1995ean, langile, jubilatu, alargun eta gizaki behartsuenen zigor bilakatu da. Bere esanetara makurrarazten du Gobernua bera. Horren adibide bankuen zorrei ematen zaion lehentasuna, 2010-2012ko lan erreforma, 2011-2013ko pentsioen erreforma, pentsio sistema pribatuak bultzatzea, gizarte zerbitzuak murriztea…\nOraingoan, PSOE eta Ahal Duguk osatzen duten Gobernuak gauzak hobetuko zituelakoan geunden jubilatuok, baina denbora pasatzen doan heinean, konturatu gara amets bat besterik ez dela izan. Garbi dugu, berriz ere, Bruselako presioa eta bankuena, jubilatuena baino eraginkorragoak direla, beraien interesak bermatzen dituzten bitartean, gure eskubide eta aldarrikapenak galtzear daude.\nBadirudi lorpen bakarra pentsioen urteroko igoera KPIren igoeraren araberakoa izatea dela.\nPentsio Sistema Publikoa arriskuan dago. Diru publikoa eta enpresetako hitzarmenen bidez pentsio pribatuak bultzatu nahi dituzte. Jubilatzeko adina atzeratu nahi dute, pentsioen eta lan erreformak bertan jarraitzen dute, genero arrakala ez dute aipatu ere egiten, emakumeen etxeko lanak eta zaintzakoak gutxiesten dituzte, 1.080 euroko pentsio minimoak bermatu gabe… Inposatu nahi dizkiguten murrizketak zuritzeko aitzaki potoloa eman digute: Europako funtsak murrizketarik gabe ezin omen du eskuratu fondo horietatik datorkion dirua.\nJubilatuen ziurtasunik gabeko egoera honek mobilizazio sozial eta laboral bat proposatu eta lantzera behartzen gaitu, Gobernuari presionatzeko. Mobilizatzeko gai izan behar dugu ,abian dauden politikak aldatzea lortzeko. Elkartu eta egin diezaiogun borrokari gure eskubideak eta aldarrikapenak bermatzeko.


Tolosaldeko lau bertsolari gazte aurtengo Gipuzkoako Eskolartekoan - - Tolosaldeko ataria\nTolosaldeko lau bertsolari gazte aurtengo Gipuzkoako Eskolartekoan\nHarituz - Tolosaldeko Bertsozale Elkargunea 2020-02-27 16:30\nBihar hasiko da Gipuzkoako Eskolarteko Bertsolari txapelketa Oñatin eta finala Lasturren izango da, apirilaren 3an.\nOibar Olano Goikoetxea, Beñat Mateos Zeberio, Ane Zubia Aranalde eta Jon Mendiluze Mujikak parte hartuko dute aurtengo Gipuzkoako Eskolarteko bertsolari Txapelketan. Lehenengo biek Oñatiko kanporaketan kantatuko dute, otsailaren 29an. Ane Zubiari, berriz, Ikaztegietako Herrigintza Elkartean aritzea egokitu zaio, martxoaren 6an. Azkenik, Jon Mendiluzek Ereñotzun izango du bere saioa, martxoaren 13an.\nTolosaldeko partaiderik ez da izan azken zazpi urteetan Gipuzkoako Eskolarteko Bertsolari Txapelketan. Haritz Mujika Lasa asteasuarra izan zen Eskolartekoan parte hartu zuen Tolosaldeko azken bertsolaria. Aurten, ordea, zazpi urteren ondoren, bi asteasuarrek, ibarratar batek eta irurar batek emango dute txapelketan aritzeko jauzia. Harituz Tolosaldeko Bertsozaleen Elkarguneko kideen ustez "lorpen handia" da berriro ere eskualdeko ordezkaritza izatea Eskolarteko txapelketan, "atzetik ere bertsolariak badatozen seinale".\nHiru kanporaketa izango ditu aurtengo Eskolartekoak. Lehenengoa Oñatikoa izango da eta bost bertsolariz osatua egongo da. Bigarren kanporaketa aldiz, Ikaztegietako Herrigintza Elkartean izango da martxoaren 6an. Sei bertsolari ariko dira bertan, kantuan, eta Ereñotzun izango den hirugarren kanporaketan ere, sei bertsolarik parte hartuko dute. Finala, aldiz, apirilaren 3an Lasturren izango da eta bertan kantatuko duen seikotea honela osatuko da: kanporaketa bakoitzeko irabazlea eta hiru puntuazio altuenak dituzten gazteekin.\nKanporaketa guztiak eta finala bertso afari formatuan egingo dira eta afaltzeko txartelak www.bertsosarrerak.eus web orrian daude salgai, 12 €ko salneurrian. Harituzek eskualdeko bertsozaleak Ikaztegietako kanporaketa ikusi eta entzutera gonbidatu nahi ditu.\nkultura Asteasu Ibarra Irura


Obenerrekako frontoian egongo den Parkour Parkearen diseinua herritarrek aukeratuko dute — Arrasateko Udala\nArrasateko Udalak Pakour parke bat eraikiko du Obenerreka frontoian. 2019an Haurren Kontseiluak proposatutako ekimenetako bat izan zen. Udalak, eskaera horri erantzunez, proiektua landu du 2020ko aurrekontuarekin, eta 2021eko aurrekontuan partida bat ezarri du parkea bera exekutatzeko.\nParkourra, freerunning ere deitua, entrenamendu diziplina bat da, oinarritzen dena gorputza eta burua garatzean mugimenduaren, erronken eta esplorazioaren bidez. Konbinatzen ditu korrika egitea, salto egitea, igotzea eta karraskatzea bezalako jarduerak, praktikatzen dutenei bidean duten edozein oztopo gainditzen uzteko. Jarduera dibertigarria eta sortzailea da, non parte hartu dezaketen adin, genero eta gaitasun maila guztietako pertsonek. Praktikatzen dutenek beren trebetasunak esploratzen dituzte eskura duten arkitektura erabiliz, eta lan egiten dute etengabe, batetik, erronka berriak aurkitzeko eta, bestetik, beren ingurunera egokitzeko modu berriak aurkitzeko.\nProiektua garapen fasean dago, eta udalak prozesu bat jarriko du abian martxoaren 18an, herritarrek parkearen diseinuan parte hartzeko. Arrasatearrek aukera izango dute iritzia emateko apirilaren 11ra arte.\nUdalak 3 diseinu prestatu ditu. 3 diseinuetan bilatu da parkea edonork erabiltzeko modukoa izatea, eta egokitu daiteke praktikatzaile guztien mailara eta esperientziara.\nBide bi daude bozka emateko: fisikoki BAZen eta Kulturaten, eta eta online. Parte hartu dezakete 16 urte edo gehiagoko arrasatearrek. Proiektu bakoitzaren azalpen bideoa hemen duzu.\nUne honetan proiektua idazten ari dira. Udalaren asmoa da proiektua exekutatzeko lizitazioa egitea 2021eko azken hiruhilekoan, eta parkea eraikitzen hastea 2022aren hasieran. Lanek iraungo lukete 4 hilabete inguru. Aurreikusitako aurrekontua da 200.000 euro inguru. Behin betiko inbertsioa lizitazioaren emaitzak finkatuko du.\nArrasaten halako ezaugarriak dituen lehen gunea izango da, lehen parkea gizabanakoaren mugitze gaitasunean oinarritua. Eraikuntza berri honekin, Obenerreka ingurua osorik biziberrituko da, aisialdirako eta kirolerako gune gisa.


non-stop eskalada bloga: TXINDOKI - Kaixo Printzesa, Eskola Pioletorum\nNire oinatzak elur orbangabea lohitu duten unean izan da, zentzua hartu du egiten ari nintzen ahalegina. Kutsatu gabeko mantu zuria zabaltzen zen nire aurrean. Ni izango nintzan lehena, amestutako gailurrera bidean, elur fresko hori zapaltzen.\nOngi pentsatuta normala da ere; nork demontre igoko du Txindoki mendiko aristara doan bidea eguraldi petral honekin?\nEguraldi iragarpenak asmatu du, elurra eta hotza aurreikusten zuten eta ez du hutsik egin, gogoz bota du. Ipar haize indartsu batekin sartu da ustekabe etorri den fronte hotz hau, alde batetik bestera mugitu ditu elur malutak berdintasun gabeko pilaketak sortuz. Fronte indartsu honek iraun duen denbora laburrean elurra kalitate handikoa izan da.\nNik ezin dut aukera hau besterik gabe pasatzen utzi, arrazoi gehiagoz, igaro dugun neguaren ondoren, hain ezohizkoa izaki, gaur arte ez dut aukerarik izan Txindokin neguko eskalada egiteko.\nEkaitzak gogoz astintzen zuen Amitziko hormaren azpian, eskaladarako materiala prestatzen nuen bitartean. Zailak dira une hauek, naiz eta arropaz ongi babestua egon, elur malutak perdigoiak bezala kolpatu eta barruraino sartzen dira zirriztuetatik. Baina hauek dira baldintza onak Txindokin neguko eskalada egiteko, Kaixo Printzesa bidea bere gordintasun osoan aurkitzeko.\nOrain urte dezente zabaldu nuen bide hau. Negu hotz hartan, gaur eskalatu dudan era berdinean burutu nuen igoera, bakarka. Nire alaba Liberen omenez darama izen eder hau, Kaixo Printzesa.\nMaiz izan da eskalatua bidea. Iaz, nik dakidanez, lau igoera izan zituen. Bere estiloan, Euskal eskalada mistoa, aparta da, kalitate handia dauka.\nGaur ez dut argazkirik atera eskalatzen ari nintzen bitartean, eguraldia ez zegoen txantxetarako, beraz, idatzi hau irudiztatzen duten argazkiak sinbolikoak dira, beste urte eta bideetakoak.\nEz da erraza izan Kaixo Printzesaren igoera, elur dezente egin du eskalada osoan, izoztutako elur malutak ziran, askotan begiak ixtera behartzen ninduten. Eskalatzen ari nintzan bitartean gertatu zaidan ezustekoa kontatu behar dizuet: Gaurkoan lehen aldia da, eskalatzen daramadan hogeita hamar urte baino gehiago hauetan, harri batek bere erorketan soka mozten didala. Azken luzean izan da, hirugarrengoan, hankarekin bota dut harri blokea eta amiltzean soka harrapatu du. Momentu horretan sokak tentsio dezente zuen, ni goraka ari nintzan, eta Grigriak sokari tira egiten zion, frikzioa dago. Labana balitz bezala harriak soka moztu du, garbi. Bileran lotua nuen soka muturra behera erori da, ni Grigritik ateratzen zen zatiarekin geratu naiz soilik. Lasaiki, aurrean nuen pareta zatian bilera muntatu dut, bi friend on izan dira, eta bertara lotu dut soka, beheko bilera errapelatu dut. Bi soka muturrak korapiloz lotu ditut, eta berriro goreneko puntura igota, eskaladarekin jarraitu dut.\nAmitziko hormaren tontorrera iritsi naizenean eta, idatziaren hasieran aipatu dudan zergatia bultzatua, mantu zuri kutsatu gabea berriro ikustean, eskalada materiala bildu eta nire bidaldiarekin segitu dut.\nIkaragarri ederra zegoen dena; arista marra zuri fin batek nabarmentzen zuen, jelatutako zuhaitzak soineko zuriz jantzitako Lamiak ziruditen, nire oinatzak elur birjinan markatzen ziren. Ekaitzaren erdian nengoen oraindik.\nEskola Pioletorum bidearen azpian geratu naiz, ongi formatua zegoen, marra zuri bat zen haitz ilunetik gora.\nBi bide hauek, Kaixo Printzesa eta Eskola Pioletorum, desberdinak dira. Azken honek izotz gehiago hartzen du, bidean zehar segitzen duen belar kanala jelatu egiten da, eskalada mugimenduak erraztuz.\nHiru luze ditu bide honek ere. Aukera dago azken luzetik trabeska bat eginez Diaspora sektorera iristeko, eta hortik paretaren azpira. Nik aristara segitu dut eta, nekatzen ez nauen handitasun horrek liluraturik, aurrera jarraitu dut Arrastrakulos kanala hartzera.\nKontuz egin beharreko jaitsiera da Arrastrakulos. Udan, kanala lehorra dagoenean, erraz ikusten da nondik den seguruen. Neguan, zeharkaldia elurrez estalia dagoenean, nahiko delikatua da.\nBeherako bidea hartu dudanean nabaria zen tenperatura igoa zela, denbora gutxi lehenago haitzean erantsia zegoen elurra urtzen ari zen. Amitziko horma tenteak soinean izan zuen elur zuri garbia dagoeneko joana zen. Nik, igoeran, elurretan utzitako arrastoak desagertuta zeuden ere, haizeak eta denborak ezabatuak zituen, ezer ez da betiko.\nEgilea: mikel saez de urabain gabilondo ordua: 08:03


Deustuko kanala ireki dute | Gizartea | Berria\nNoiz sortua: 2018-10-08 06:58:06\nDeustuko kanala ireki dute\n2017ko martxoan ekin zieten Zorrotzaurre eta Bilbo bereizten zituen lur zatia bereizteko lanei. Penintsula irla bihurtzeko azken 14.000 metro kubikoak kentzen hasi dira.\nKanala irekitzeko obrak. Luis Jauregialtzo/Foku\nUrari bidea ireki diote Deustuko kanalean. Lanak 2019aren hasieran bukatuko dituzte, baina hasi dira penintsula irla bihurtzeko azken lur zatia irekitzen. Agerraldi publikoa egin dute Juan Mari Aburto Bilboko alkateak eta udaleko gainerako zinegotziek —Goazen Bilbao taldeko ordezkaririk ez da joan, "obra faraonikoa" dela salatzeko—. Aburtoren hitzetan, “abagune historikoa” izan da kanalaren irekiera, “lan konplexu” baten emaitza. Alkateak gehitu du irla sortzea uholdeetatik besteko bitartekoa izango dela.\nKanalaren irekiera Zorrotzaurre Plan Bereziaren atal bat besterik ez da. 2011ko azaroan onartu zuen Bilboko Udalak azken urteetan hirian egin den eraikuntza planik handiena. Orotara, 840.000 metro koadroko espazioa eraldatuko dute. Lanek 250 milioi euroko kostua izango dute.\nPenintsulako bizilagun batzuek protesta egin dute. Txistu artean hartu dute kanalaren irekiera Deustuko Erribera auzoko dozenaka bizilagunek. "Hau ez da Zorrotzaurre, hau Deustuko Erribera da". Salatu dute "planez lan" ibili direla auzoan, denbora luzea eman dutela eraldaketaren zain. "Eta iritsi denean, ez da auzokideentzat izan”.


Agustín de la Herrán Matorras :: Auñamendi Entziklopedia :: Euskomedia\n1932ko apirilaren 7an Bilbon jaiotako eskultore bizkaitarra.\n1942-1950 bitartean Aita Jesuiten Begoñako Andre Mariaren Ikastetxean (Bilbo) batxilergoko ikasketan egin zituen eta, aldi berean, marrazketa modelatuko lehen eskolak jaso zituen ("Hamsi" pintore jesuitaren eta Mariano Castañeda eskultorearen eskutik). Bilboko Arte eta Ofizioen Eskolan matrikulatu ondoren, estatua-marrazketako gau-eskolak jaso zituen; eta denboraldi laburretan, besteak beste, zura zizelkatzeko hainbat lantegitan jardun zuen. 1950-1954 bitartean Zuzenbideko lizentziatura eskuratu zuen Salamancako Unibertsitatean, bere jarduera artistikoak alde batera utzi gabe. Data horretatik aurrera eta 1958. urtera arte, Bartzelonako Arte Ederren Goi-eskolan jarraitu zuen ikasketekin eta Federico Mares eskultorearen gidaritzapean naturalaren modelatua ikasi zuen; aldi berean, Filosofia Klasikoko hirurteko oso bat burutu zuen, Santiago de Compostelan amaitu zuena. Une horretatik aurrera eskultura lantzera bideratu zuen bere bizitza osorik; Madrilen finkatu eta San Fernando de Henaresen, hiriburutik 10 kilometrora, modelatu, fundizio, tailu eta forjaketako lantegiak muntatu zituen. 1953. urtean titularraren irudia egin zuen Gasteizko Jesus Obreroko tenpluan.\nHauek dira bere lan nagusiak: monumentua Albiako Ama Birjinari (Bilbo, 1955); Caretian House of Studies egoitzako gurutze-bidea (Washington, 1958); Carga del Regimiento Borbón, (Madrileko Mendebaldeko Parkea, 1961); Gorpuztiaren aldare nagusia, alboak eta erliebeak (Bilbo, 1962); Arabako Aurrezki Kutxako frisoa (Gasteiz, 1963-1966); On Tello Kondeari Monumentua, Foru Plazan (Gernikan); Monumentua Azorini, Cuesta de la Vega zonaldean (Madril, 1967); Monumentua Achucarro doktoreari (Zamudio, 1968); Monumentua Jesusen Bihotzari, Begoñan (Bilbo, 1968); Biluziak Plaza Arkupetuan (Santander, 1969); Milagro en Altamira izeneko monumentua Puente San Miguelen (Santander, 1970); Monumento a la Hispanidad (Madrid, 1970); Monumento a la Fraternidad (Madrid, 1972); Consulado del Mar monumentua (Bilbo, 1974); Monumentua Quitoko Ama Birjinari (Quito, Ecuador, 1976); Palencian, Gregoria Matorras andrearen omenezko monumentuak (Paredes de Nava, 1978) eta haren senarraren, Juan San Martin kapitainaren, omenez (Cervatos de la Cueza, 1982) eta Homenaje Iberoamericano a la Guitarra (Casasimarro, Cuenca, 1985).\nSariak: Arte Sakratuko Lehen Sari Nazionala (Bilbo, 1958); Udazkeneko Aretoko Bigarren Domina (Madril, 1966); Udazkeneko Aretoko Lehen Domina (Madril, 1968); Alacanteko Aurrezki Kutxa Saria (Madril, 1967); "Alillo de Oro" Saria Cano Aretoan (Madril, 1967); Udazkeneko Aretoko Mateo Inurria Domina (Madril, 1969); Madrileko Udal Txit Gorenaren Saria, 1968. 1961. urtean Argentinako Errepublikako Gobernuak San Martin Jeneralaren Ordenaren Gurutze Handia eman zion beste kondekorazio batzuekin batera, Argentina, Peru, Txile, Estatu Batuak eta Espainian arte eta kultura diziplinetan garatutako jardunagatik.


Europarrentzat ez gara europarrak, afrikarrak baizik. Ez gara euskaldunak, espainolak baizik. - GARA\nEuroparrentzat ez gara europarrak, afrikarrak baizik. Ez gara euskaldunak, espainolak baizik.\nKotoia, tea edo urrea behar izan zituztenean, Afrika kolonizatu eta marra zuzenekin banandu zuten. Orain, olatu bila dabiltza.\nImajina ezazue Euskal Herriko sega txapelketa Europako herrialderen batean, esaterako, Suitzan. Autobusetan sartu, bidaiari ekin, helmugara iritsi, jaitsi, ikurrina iltzatu, nahierako ikur eta marka izenak ezarri, eta epaileentzako talaia muntatu.\nOrain imajina ezazue, Euskal Herriko aizkolari txapelketa Afrikako herrialderen batean, esaterako Zambian. Aurreko afera bera, joan, ikurrina iltzatu, propaganda ikurrekin lehia eremua inguratu eta egurra egurtu.\nZein da fikziozko bi hauen arteko aldea? Lehena, fikziozkoa da zentzu guztietan, ez da egingarria, ez da posible. Imajinatzen ere zaila da. Bigarrena ere fikzioa da, baina egingarria da, nahiz eta urrunago izan.\nOrain, errealitatera joko dugu. Zarautzen, Suitzako surf txapelketa egiten dute. Autobusa iritsi, bi ateak ireki eta bertatik neska-mutil ederrak jaitsi dira, altuak, ilehoriak eta begi-urdinak. Zalantzarik gabe, goserik pasa ez duten belaunaldi anitzen oinordekoak dira.\nBeraien ikurrina iltzatu, marka izen anitzen txartelak jarri eta lehiatzeari ekin diote. Amaitu ostean, sariak banatu, irabazleak txalotu, txistu bihurriak igorri, elkarren artean agurtu, erabilitakoak jaso, berriz ere autobusean sartu eta au revoir!\nItsasoan lehiaketa bat egiteko, Espainiako Ingurumen Ministerioari eskatu behar zaio baimena eta horren oniritzia jaso ostean Udalarekin jartzen gara kontaktuan.\nZarauzko edozein elkartek txapelketa bat antolatzen duenean, gutxienez Udalari jakinarazten dio eta, honek, laguntza emateko bere prestutasuna erakusten du. Ordainetan, gauza bakar bat eskatzen du, deialdi txarteletan babesle gisa Zarauzko armarria daraman udal ikurra jartzea. Justua dela uste dut.\nBaina, egiaz, soilik Espainiako Ministerioak emandako baimena izatea nahikoa da. Udalak itsasora bidean igaro beharreko eremuan izan dezake eskumena, eta hor ere, bere gainetik Aldundia legoke. Beraz, forma kontua da. Suitzarrek ez daukate Zarauzko Udalarekin harremanetan jarri beharrik.\nUdan, belgikarrak, holandarrak eta suitzarrak etortzen dira, Europa ez den herrialde exotiko honetara, Afrikara alegia, eta beraien kanpamenduak eraikitzen dituzte. Atzealdean, zinema oihal erraldoi bat ere badute, beraien hizkuntzan, beraien filmak ikusi ahal izateko.\nKotoia, tea edo urrea behar zutenean, Afrika kolonizatu eta marra zuzenekin banandu zuten. Orain, olatu bila dabiltza.\nAstearte eta ostegunetan bi taberna alokatu eta beraien DJ eta tabernariak ekartzen dituzte; beraiek ekarritako edaria edan, beraien musika entzun eta beraien artean ligatzeko.\nHerritarrok joan ezin dugun festa pribatuak dira. Ez dute bertakoekin ezer jakin nahi, ez dute bertakoengandik ezer behar, haientzat azpi-arraza bat baikara.\nEta ez da harritzekoa, izan ere, esan bezala, ez gaituzte ezagutzen, ez gaituzte euskaldun gisa ikusten, espainiar gisa baizik.